Prísnejšie opatrenia proti extrémizmu vstúpili do účinnosti

ovela spresňuje klasifikáciu rasovo motivovaného trestného činu.

BRATISLAVA. Slovenská republika by si mala od nedele vedieť účinnejšie poradiť s extrémizmom a rasizmom. Napomôcť má tomu novela trestných kódexov, ktorá dnes vstúpila do účinnosti. Zmenu zahrnulo ministerstvo spravodlivosti do nového zákona o uznávaní a výkone majetkového rozhodnutia vydaného v trestnom konaní v EÚ. Ministerka spravodlivosti Lucia Žitňanská (Most-Híd) očakáva vďaka zmenám účinnejšie vyšetrovanie takejto trestnej činnosti. Upozornila, že štatisticky počet trestných činov extrémizmu klesol zo 112 v roku 2012 na 30 v roku 2015, čo sa podľa nej niekedy vykladá aj ako neúspech boja proti extrémizmu. Je presvedčená, že za týmto poklesom je skôr nižšia efektívnosť pri odhaľovaní tejto trestnej činnosti. Tá sa presúva na internet, kde je jej postihovanie ťažšie. Žitňanskej chýba špecializácia sudcov na túto agendu. Už skôr pred novinármi konštatovala, že pri niektorých rozsudkoch sa "zastavuje rozum". Absentuje aj znalecký odbor pre oblasť extrémizmu. Vyšetrovatelia podľa šéfky rezortu často klasifikujú takéto prípady ako priestupky, lebo nepreukážu páchateľov úmysel, alebo poukazujú na údajnú nepatrnú nebezpečnosť konania. Navyše tresty, ktoré dnes páchatelia extrémistických prejavov dostávajú, nie sú pre nich nijako odstrašujúce a stráca sa teda aj preventívny účinok, ktorý je jedným zo zmyslov trestného práva, upozornila. Namiesto 54 okresných súdov bude po novom posudzovanie takejto trestnej činnosti spadať pod Špecializovaný trestný súd. Žitňanská vysvetlila, že tým je zároveň daná aj pôsobnosť Úradu špeciálnej prokuratúry. Predpokladá teda, že v týchto prípadoch bude podávať obžalobu špeciálny prokurátor. Je podľa nej na polícii, aby aj ona zaviedla v tejto oblasti nejakú špecializáciu. Novela spresňuje klasifikáciu rasovo motivovaného trestného činu, kde už nebude nevyhnutná iba skutočná, ale aj domnelá príslušnosť poškodeného k niektorej rase či pôvodu. Ministerstvo tým reaguje na súčasnú prax, keď napríklad útočník zaútočí na občana, ktorý je pôvodom Žid alebo Róm, a v priebehu vyšetrovania sa ukáže, že napadnutý tento pôvod nemá. Skutok potom nie je klasifikovaný ako rasovo motivovaný trestný čin, hoci motivácia útočníka taká bola. Zmena sa ďalej týka aj extrémistického materiálu, kde sa ustupuje od dikcie, podľa ktorej je extrémistický iba vtedy, ak sa dokáže jeho spojitosť s podnecovaním k nenávisti, násiliu a ďalším nežiaducim javom. Trestná bude nielen podpora a propagácia hnutia smerujúceho k potláčaniu základných práv a slobôd, ale aj založenie takéhoto hnutia. Právna norma zavádza aj novú skutkovú podstatu trestného činu apartheidu. V rámci medzinárodného trestného práva je vnímaný ako zločin proti ľudskosti. Ide o konanie jednotlivca, ktorý sa snaží zachovať režim charakteristický útlakom a nadvládou jednej rasovej skupiny nad druhou. Ministerka napokon deklarovala, že sa rozšíri sústava znaleckých odborov a odvetví aj o osobitný odbor pre oblasť extrémizmu. Prax totiž podľa nej ukazuje, že jeho absencia bráni dôslednému vyšetrovaniu takýchto trestných činov. So špecialistami na túto oblasť tak v súčasnosti nikto nepracuje, v budúcnosti by sa malo viac dbať na ich špecializáciu, vzdelávanie a spoluprácu s kolegami v zahraničí. Zákonom sa však bude zaoberať Ústavný súd SR, na ktorý sa obrátili opoziční poslanci. Ako informoval Denník N, právna norma rozširuje trestný čin podnecovania násilia a hanobenia napríklad aj o politické presvedčenie a "inú skupinu". Kritici zákonu vyčítajú, "že ide o veľmi nejasnú formuláciu, ktorá pripúšťa príliš voľné uplatnenie a trestanie politických oponentov". Ako informoval denník, podľa sťažovateľov je zákon protiústavný a naráža na slobodu prejavu.


Bratislavské UFO ponúka novú adrenalínovú atrakciu

Návštevníci môžu zažiť panoramatickú prechádzku po vonkajšom parapete vyhliadkovej veže.

BRATISLAVA. Vyhliadková veža UFO predstavuje tento rok novú verziu adrenalínovej atrakcie Skywalk. Ide o nočnú prechádzku v oblakoch, počas ktorej môžu návštevníci zažiť vysvietenú Bratislavu ako na dlani. TASR o tom informovala manažérka UFO Dušana Pľuchtová. V sprievode profesionálneho inštruktora sa záujemcovia vyberú na 360-stupňovú panoramatickú prechádzku po vonkajšom parapete vyhliadkovej veže. Odvážnejší návštevníci si môžu vo výške 85 metrov vyskúšať aj tri pozície na kotviacich bodoch - nakloniť sa do priestoru, vykloniť sa do pozície hviezdy či zavesiť sa do priestoru vo forme hojdačky. "Po výstupe na okennú rímsu sa hosťom naskytne neopakovateľný pocit slobody, blízkosti oblakov a vzdialenosti zeme. Vyhliadková veža UFO je jediným miestom v strednej Európe, ktoré takúto atrakciu ponúka," priblížila Pľuchtová. UFO je súčasťou federácie World Federation of Great Towers, medzi členov ktorých patria aj veže ako Burdž Chalífa v Dubaji, Empire State Building v New Yorku alebo Eiffelova veža v Paríži. Záujemcovia o adrenalínovú atrakciu sú však z dôvodu bezpečnosti povinní dodržiavať aj určité pokyny a opatrenia. Účastník prechádzky by napríklad nemal mať viac ako dva metre a nemal by byť ťažší ako 130 kilogramov. Okrem iného nesmie mať menej ako 14 rokov a do 17. rokov musí byť sprevádzaný rodičom alebo zákonným zástupcom. Ten musí podpísať písomný súhlas a preukázať sa dokladom totožnosti s fotografiou. Nočnú prechádzku dlhú 70 m je možné absolvovať dvakrát ročne. Najbližší termín je naplánovaný na 23. augusta o 21.00 h.


Odsúdený Pachinger požiadal o obnovu konania v kauze nebankoviek

O žiadosti by mal Špecializovaný trestný súd rozhodovať 26. septembra.

BRATISLAVA. Patrik Pachinger, odsúdený na sedem rokov väzenia v kauze skrachovaných nebankových spoločností BMG Invest a Horizont Slovakia, žiada o obnovu konania v tejto kauze. O jeho žiadosti by mal Špecializovaný trestný súd na pracovisku v Banskej Bystrici rozhodovať 26. septembra. Podľa Trestného poriadku môže súd povoliť obnovu konania, ak „vyjdú najavo skutočnosti alebo dôkazy súdu skôr neznáme, ktoré by mohli samy osebe alebo v spojení so skutočnosťami a dôkazmi už skôr známymi odôvodniť iné rozhodnutie o vine alebo vzhľadom na ktoré by pôvodne uložený trest bol v zrejmom nepomere k závažnosti činu alebo k pomerom páchateľa". Pachinger nedávno žiadal na Okresnom súde v Trnave o podmienečné prepustenie z výkonu trestu, súd mu však nevyhovel. Dávida Brtvu, ktorý bol spolu s ním odsúdený na deväťročný trest odňatia slobody, Okresný súd v Trnave pred rokom prepustil na slobodu.V kauze skrachovaných nebankových spoločností Špecializovaný trestný súd odsúdil Dávida Brtvu na deväť rokov, Patrika Pachingera na sedem rokov a Jozefa M. na deväť rokov väzenia. Podľa rozsudku Jozef M., Dávid Brtva a Patrik Pachinger vytváraním falošných pohľadávok voči nebankovým spoločnostiam medzi septembrom 2001 a februárom 2002 spôsobili týmto inštitúciám škodu 448 miliónov vtedajších slovenských korún. Zo zatvorených pobočiek nebankových spoločností sa obohatili o 53 miliónov korún. Činnosť trojice podľa obžaloby riadil Jozef M., ktorý „zadával úlohy a zabezpečoval prostriedky“. Vtedajší majitelia spoločností Dávid Brtva a Patrik Pachinger falšovali potrebné dokumenty. K usvedčeniu Jozefa M., Dávida Brtvu a Patrika Pachingera dopomohli aj svedecké výpovede vrátane výpovedí odsúdených Vladimíra Fruniho a Mariána Šebeščáka. V prípade Pachingera a Brtvu potvrdil tresty aj Najvyšší súd. Jozefa M. najskôr pre jeho zdravotný stav vyčlenili na samostatné konanie. V marci tohto roku NS SR oznámil, že konanie proti Jozefovi M. z dôvodu jeho zdravotného stavu zastavili.Patrik Pachinger čelí aj obžalobe zo sprenevery na Okresnom súde Bratislava I.


Situácia okolo afrického moru ošípaných je podľa Matečnej stabilizovaná

Hovorila aj o podiele slovenských potravín v letákoch.

BRATISLAVA. Situácia okolo afrického moru ošípaných na Slovensku je podľa ministerky pôdohospodárstva Gabriely Matečnej (SNS) stabilizovaná. Podotkla však, že ide o virózu, a preto je potrebná opatrnosť. Uviedla to v nedeľnej diskusnej relácii TA3 V politike. Priblížila, že počet prípadov k dnešnému dňu je 11 u domácich ošípaných a 13 u diviačej zveri, všetko je lokalizované v okrese Trebišov. "Je to naozaj veľmi nebezpečná choroba, na ktorú nemáme zatiaľ žiadnu vakcínu," skonštatovala v diskusnej relácii s tým, že obyvatelia by nemali mať obavy, že choroba prejde na človeka. Situácia je podľa nej stabilizovaná. Ale vzhľadom na to, že ide o nákazlivú vírusovú chorobu, je potrebné byť opatrný. V súvislosti s tým, že podiel slovenských potravín v letákoch by podľa novej právnej úpravy nemal klesnúť pod 50 percent, skonštatovala, že všetci obchodníci okolo toho robia "veľké haló". Poznamenala, že nejde o diskriminačné praktiky. "Francúzsko má jeden ohromný zákon, ktorý dokonca hovorí, že v stravovacích zariadeniach, školských jedálňach je povinnosť mať minimálne 50 percent francúzskych potravín. A presne vedia, prečo to robia. Robia to preto, aby podporili svojich poľnohospodárov, aby krajinu diverzifikovali, aby napríklad znižovali uhlíkovú stopu a aby dávali tým, ktorí sú najviac ohrození, deťom a starým ľuďom, kvalitné, bezpečné a živé potraviny," zdôraznila. V prípade zníženia dane z pridanej hodnoty na 10 percent na vybrané potraviny podotkla, že SNS zamýšľala znížiť daň na všetky potraviny. Opatrenie však upravila vzhľadom na to, že sa správa "rozpočtovo zodpovedne". Ak sa bude dosah tohto opatrenia vyvíjať pozitívnym smerom, v ďalšom období bude Matečnej SNS tlačiť na to, aby bolo rozšírené.


Strety demonštrantov s políciou na Ukrajine si vyžiadali štyroch zranených

KYJEV. Strety demonštrantov a polície v centre Kyjeva si vyžiadali štyroch zranených. Je medzi nimi jeden policajt a traja civilisti. Protest zorganizovali mimovládne organizácie a opozičné strany. Niekoľko tisíc demonštrantov sa zišlo v utorok pred budovou ukrajinského parlamentu na protest proti vláde prezidenta Petra Porošenka. Na akcii vystúpil aj bývalý gruzínsky prezident Michail Saakašvili, ktorý je kľúčovou osobnosťou ukrajinskej prozápadnej opozície. Demonštranti okrem iného požadovali zmenu volebnej legislatívy tak, aby sa voľby stali demokratickejšími, a tiež zriadenie celoštátneho protikorupčného súdu. Niektorí demonštranti si pred parlamentom rozložili stany a tvrdia, že neodídu, kým nebudú splnené ich požiadavky, Porošenko v utorok v parlamente predstavil návrh zákona, ktorý by zbavil poslancov imunity. Tento týždeň by tiež mali prerokovať zmenu volebného systému v krajine.


Búrka skomplikovala dopravu v Bratislave, zatopilo viaceré podjazdy

Výstraha pred búrkami

Výjazdy hasičov

Problémy v Bratislave

Pršalo najmä na západe

BRATISLAVA. Výstraha pred búrkami platí v sobotu pre celé územie Slovenska. Meteorológovia zaznamenali prvé búrky už v ranných hodinách. Najviac ich je na západnom Slovensku. Počasie skomplikovalo dopravu aj v Bratislave a jej okolí Stella Centrum preto odporúča jazdiť v podjazdoch opatrne, vo viacerých je na vozovke vysoká hladina vody. Bratislavskí policajti informovali, že v súvislosti s dažďom usmerňujú premávku. "Križovatka "rondel" pod Prístavným mostom je úplne neprejazdná. Pezinská Baba je prejazdná v jednom jazdnom pruhu," uviedlo na sociálnej sieti Krajské riaditeľstvo Policajného zboru v Bratislave. Podľa Zelenej vlny RTVS zatopilo podjazdy na Bajkalskej, Ružinovskej aj Vajnorskej ulici. "Sú prejazdné, ale odporúčame sa im vyhnúť," informovala. Zatopená je aj Zochova, Staromestská a Gagarinova ulica. Dopravný podnik Bratislava hlási, že približne od 11.04 h do 11.30 h v meste nepremávali električky linky číslo 4 v úseku Železničná stanica Nové Mesto - Zlaté piesky z dôvodu nepriaznivého počasia a prerušenia dodávky elektrického prúdu. V tomto čase bola prerušená aj premávka trolejbusov 204 v úseku Trnavské mýto - Rádiova. Prívalový dážď spôsobil zatopenie a poruchu koľajovej výhybky, pre ktorú bola prerušená premávka električiek na Námestí SNP v smere na Obchodnú ulicu od 11.14 h zhruba na 11 minút. Dispečing DPB zabezpečil náhradnú autobusovú dopravu. Od 12.13 h dispečing odklonil linky mestskej hromadnej dopravy 201, 202 a 65 pre zaplavenú komunikáciu na Gagarinovej ulici pod železničným prejazdom. "Odklon stále trvá, linky premávajú po Mierovej ulici," informovala hovorkyňa DPB Adriana Volfová. V búrke nie je vhodné jazdiť po zaplavených cestách alebo mostoch, ak človek nevie odhadnúť hĺbku vody. "Prejazd cez zaplavené oblasti môže byť extrémne rizikový, keďže automobil pri ponorení karosérie ľahko stratí kontakt s vozovkou," upozorňuje sekcia krízového riadenia ministerstva vnútra. Pri silnom daždi je tiež vhodné zatvoriť všetky okná a odstrániť látky, ktoré môžu pri styku s vodou vyvolať chemickú reakciu, ako napríklad jedy, žieraviny, kyseliny. "Nachystajte si nepremokavú obuv pre prípad, že budete musieť ísť von a priebežne sledovať hydrometeorologické spravodajstvo," radí ministerstvo. Hasiči zaznamenali nárast výjazdov k technickým udalostiam, spôsobených lokálnymi búrkami. Za posledných päť hodín boli vyslaní na 60 miest. "Zasahovali najmä pri odčerpávaní vody po prívalových dažďoch a pri odstraňovaní popadaných stromov," informuje hovorkyňa Prezídia Hasičského a záchranného zboru Zuzana Farkasová. Najčastejšie bola pomoc hasičov potrebná v Trnavskom kraji, kde pomáhali v 33 prípadoch. V Bratislavskom kraji zasahovali na 18 miestach, v hlavnom meste najmä v mestských častiach Ružinov a Staré Mesto. V Nitrianskom kraji hasiči zasahovali pri ôsmich udalostiach, v Banskobystrickom, Košickom a Žilinskom kraji pomáhali jedenkrát. Z celkového počtu 60 výjazdov hasiči podľa Farkasovej 44-krát odčerpávali vodu zo zatopených priestorov a cestných komunikácií a 16-krát odstraňovali popadané stromy.


Chorvátske rameno budú dobrovoľníci čistiť po Veľkej noci

Zapojiť sa môžu žiaci základných škôl, seniori, zamestnanci úradu, obyvatelia i ďalší dobrovoľníci.

BRATISLAVA. Dobrovoľníci sa môžu aj tento rok zapojiť do čistenia Chorvátskeho ramena v bratislavskej mestskej časti Petržalka, akcia bude po Veľkej noci. Ako informovala Michaela Platznerová z tlačového oddelenia petržalského miestneho úradu, ide už o 21. ročník tejto akcie a organizujú ju v piatok 21. apríla. Zapojiť sa môžu žiaci základných škôl, seniori, zamestnanci úradu, obyvatelia a ďalší dobrovoľníci, ktorí v Petržalke žijú alebo pracujú. „Vlani k štyrom tradičným stanovištiam pribudlo piate a keďže sa tento nápad osvedčil, dobrovoľníci budú opäť štartovať z piatich rôznych stanovíšť. Tam už od pol deviatej budú pripravení zamestnanci úradu, aby poskytli vrecia, rukavice, minerálku a usmernili dobrovoľníkov, ktorým smerom majú začať zbierať odpadky,“ pripomenula Platznerová. Prvé stanovište bude v úseku od Dolnozemskej ulice po nemocnicu Medissimo, druhé v úseku od premostenia Medissimo po Technopol a tretie v úseku od Technopolu po premostenie Romanova. Predposledné stanovište bude v úseku od Jungmannovej po premostenie Romanova a posledné v úseku od Bosákovej ulice po premostenie Jungmannova. Potápači budú čistiť úsek pri pontónovom mostíku a cez víkend vyčistia ďalší úsek jazera Veľký Draždiak. V rámci jarného upratovania sa tiež budú môcť Petržalčania zbaviť nadrozmerného odpadu, k dispozícii budú mať kontajnery. Ľudia do nich môžu hádzať veľké kusy nábytku, stoly, stoličky, matrace. Samospráva rozmiestni deväťdesiat veľkokapacitných kontajnerov na rôznych miestach podľa naplánovaného harmonogramu. Prvých desať kontajnerov pristaví zmluvná spoločnosť v stredu 19. apríla. Kontajnery budú k dispozícii ešte celý štvrtok a v piatok ich firma odvezie. Posledné kontajnery pristavia v stredu 14. júna. Petržalská samospráva upozorňuje obyvateľov, aby boli ohľaduplní k ostatným a odpad pred uložením do kontajnera upravili na čo najmenšiu možnú veľkosť a šetrili tak miestom. „Stáva sa totiž, že kontajnery sú síce na prvý pohľad plné, ale keby obyvatelia rozmontovali alebo rozbili odpad na menšie kusy, zmestilo by sa tam odpadu ešte raz toľko,“ vysvetlila Zuzana Juhásová z oddelenia životného prostredia. Ukladať odpad vedľa kontajnera nie je možné. Zmluvná spoločnosť potom podľa Platznerovej musí odpratávať a odvážať smeti mimo zmluvný harmonogram, čím mestskej časti vznikajú vyššie náklady. Úrad tiež pripomína motoristom, aby parkovaním svojich áut nebránili bežnej manipulácii s veľkorozmerným kontajnerom. Okrem tejto možnosti majú obyvatelia možnosť likvidovať iný ako komunálny odpad aj v Zbernom dvore, môžu to však len na základe preukázania sa trvalým bydliskom v Petržalke. Miestny podnik verejnoprospešných služieb Petržalka so sídlom na Čapajevovej 6 je k dispozícii na bezplatné uloženie odpadu z domácností pre občanov Petržalky alebo pre ľudí, ktorí preukážu vzťah k nehnuteľnostiam v Petržalke. „Obyvatelia tu môžu zadarmo odovzdať drobný stavebný odpad, rozobratý objemný odpad, elektrické spotrebiče aj biologicky rozložiteľný odpad,“ ukončila Platznerová.


Nahradia sudcu, ktorý viedol vyšetrovanie vraždy maltskej novinárky

Anthonyho Vellu totiž vymenovali za riadneho sudcu.

VALLETTA. Maltskému policajnému sudcovi Anthonymu Vellovi, ktorý vedie vyšetrovanie vraždy investigatívnej novinárky Daphne Caruanovej Galiziovej, budú musieť odobrať prípad, pretože ho v pondelok vymenovali za riadneho sudcu. Informovala o tom tlačová agentúra DPA. Vellu poverili vyšetrovaním po tom, čo Caruanovú Galiziovú zabila vlani v októbri bomba nastražená v jej aute. Vymenovanie za sudcu Vellovi automaticky znemožňuje pokračovať vo vyšetrovaní prípadu. Vyšetrovanie bude teraz viesť iný policajný sudca. Maltský premiér Joseph Muscat sa po slávnostnom vymenovaní rozprával s novinármi a odmietol tvrdenia, že zmena na poste vyšetrujúceho sudcu bude znamenať oneskorenie vo vyšetrovaní vraždy. Objasňovanie tohto zločinu, ktorý vyvoláva veľkú pozornosť verejnosti, sa už začalo nesprávne. Prvá policajná sudkyňa poverená vyšetrovaním - Consuelo Scerri Herrerová - bola totiž pre pobúrenie verejnosti nútená zriecť sa úlohy, lebo predtým často investigatívnu novinárku kritizovala. Z vraždy Caruanovej Galiziovej už obvinili troch mužov, ale objednávateľ zločinu je údajne stále na úteku.


Bolo jasné, že železničiar z neho nebude. Hossa je v klube výnimočných

Slovenský útočník strelil svoj päťstý gól v NHL a môže ohroziť aj rekord Stana Mikitu.

CHICAGO, BRATISLAVA. Marián Hossa strelil v utorňajšom zápase Chicago - Philadelphia svoj päťstý gól v NHL a vyše 21-tisíc divákov v domácej hale  United Center mu po ňom pripravilo búrlivé ovácie. Dojatý slovenský útočník tímu Blackhawks vzápätí prijímal gratulácie spoluhráčov. Tridsaťsedemročný Hossa je tretím slovenským rodákom, ktorý dosiahol v najlepšej lige sveta túto hranicu - pred ním prekonali päťstogólovú métu Stan Mikita a Peter Bondra, zhodou okolností obaja v dresoch Chicaga Blackhawks. Hossa od začiatku sezóny nepočúval nič iné, len to, kedy už dosiahne päťstovku. Gól číslo 499 strelil ešte v minulej sezóne 29. marca, no pre zranenie vtedy už viac nestihol. Na ľade sa objavil až v play off. "Nič netreba robiť nasilu," vravel vtedy pre Chicago Tribune. "Príde nový ročník a mám dosť času, aby som strelil ďalší gól. Nech sa to stane prirodzene, bez tlaku. Isteže, najlepšie by bolo, aby som skóroval hneď na začiatku. Ale ak nie, nič sa nedeje. Trpezlivosti mám dosť," vravel. V prvých troch zápasoch nového ročníka sa mu strelecky nedarilo. V súboji proti St. Louis si pripísal jednu asistenciu, rovnako aj v dvoch súbojoch proti Nashville. V utorňajšom stretnutí proti Philadelphii ho tréner Joel Quenneville zaradil do tretieho útoku s mladými Američanmi Nickom Schmaltzom a Vinniem Hinostrozom. Veľa šancí si nevypracovali. V 26. minúte však pri presilovke naskočil na ľad s formáciou Arťoma Anisimova a hneď to prinieslo výsledok.   Ruský center mu pri útočnej akcii poslal krížnu prihrávku, Hossa potiahol puk cez pravý kruh a hoci tiesnený obrancom Andrewom MacDonaldom, vystrelil bekhendom presne medzi nohy českého brankára Michala Neuvirtha. Gól. Chicago viedlo v tej chvíli 4:0. Na vysmiatej Hossovej tvári bolo vidieť veľkú úľavu. Dokázal to. Philadelphia potom využila poľavenie domáceho mužstva a na začiatku tretej tretiny vyrovnala na 4:4. Marián Hossa v oslabení obetavo zblokoval strelu od modrej čiary a hneď potom odkrivkal do šatne. Zápas sa preňho skončil. Záver dopozeral v kabíne na televíznej obrazovke. Vynikajúca útočná formácia Chicaga Kane - Anisimov - Panarin zariadila, že Hossov pamätný zápas bol nakoniec víťazný (7:4). "Som rád, že som súčasťou tohto skvelého tímu," stačil povedať po stretnutí americkým novinárom, pričom tvár sa mu krivila od bolesti nohy. "Ďakujem všetkým spoluhráčom, s ktorými som hral. Som rád, že to mám za sebou a som šťastný, že sa to stalo v domácej aréne pred našimi fanúšikmi." Hossa sa stal 44. hráčom v storočnej histórii NHL, ktorý vsietil päťsto gólov. "Bol to úžasný moment," doplnil útočník Patrick Kane, ktorý bol v uplynulom ročníku najproduktívnejším hráčom ligy. "Marián bol nadšený, diváci tiež a aj na striedačke to s každým z nás zamávalo." Marián Hossa sa vyučil na Strednom odbornom učilišti dopravnom v Trenčíne a hoci počas praxe predával vo vlaku lístky, bolo jasné, že železničiar z neho nebude. Už ako 17-ročného ho tréner Jaroslav Walter vytiahol z dorastu do prvého mužstva Dukly a hneď vo svojej prvej extraligovej sezóne nastrieľal 33 gólov.   „Pri niektorých jeho góloch sme sa na seba na striedačke len pozerali: čo to spravil? Bol predurčený stať sa hviezdou," spomínal útočník Ján Pardavý, vtedy jeden z lídrov tímu. Rýchly korčuliar so šikovnými rukami a nosom na góly prezývaný Feri - po otcovi, bývalom hokejistovi a neskôr trénerovi - pomohol Dukle Trenčín k majstrovskému titulu 1997 a ešte v tom roku sa dostal do nominácie trénera Jozefa Golonku na majstrovstvá sveta vo Fínsku. Potom už šlo všetko rýchlo. V letnom drafte si Hossu z 12. miesta vybral klub Ottawa Senators a už na jeseň 1997 zažil premiéru v NHL. Prevažnú časť sezóny však odohral v Portlande v juniorskej WHL, na jej konci zdvihol nad hlavu prestížny Memorial Cup. Svoj prvý gól strelil v NHL 9. decembra 1998. - Narodil sa 12. 1. 1979 v Starej Ľubovni - V NHL pôsobí 19. sezónu - obliekal dresy tímov Ottawa Senators, Atlanta Thrashers, Pittsburgh Penguins, Detroit Red Wings, Chicago Blackhawks - Bodovo najúspešnejší bol v sezóne 2006 - 2007 v Atlante, keď strelil 43 gólov a mal 57 asistencií, dosiahol 100 bodov - Trikrát získal Stanley Cup (2010, 2013, 2015) - V tejto sezóne zarobí 4 milióny dolárov - S manželkou Janou majú dcéry Miu (5) a Zoju (3) Odvtedy za 18 rokov odohral v základnej časti za Ottawu, Atlantu, Pittsburgh, Detroit a Chicago 1240 zápasov. S 500 gólmi je po Jaromírovi Jágrovi (749), Jeromovi Iginlovi (612) a Alexandrovi Ovečkinovi (526) z aktívnych hráčov štvrtým najlepším strelcom NHL. "Nikdy by som si nemyslel, že raz dosiahnem také číslo," cituje Hossu Chicago Tribune. "Som rád, že ako tridsaťsedemročný ešte môžem byť v NHL, lebo nestáva sa často, že v takomto veku hokejisti ešte hrajú na takejto vysokej úrovni. V kariére som mal šťastie, že ma obchádzali vážne zranenia a mal som výborných spoluhráčov. To mi pomohlo ku gólom, ale najdôležitejšie pre mňa zostávajú tri víťazstvá v Stanley Cupe s Chicagom. To sú moje vrcholy." Fanúšikovia hokeja si pamätajú, že Hossova cesta za veľkým strieborným pohárom bola riadne kľukatá. V roku 2008 ho priemerná Atlanta vymenila do silného Pittsburghu a v závere sezóny sa dostal do finále Stanley Cupu, no po prehre s Detroitom 2:4 na zápasy smútil. V ďalšom ročníku zamieril do Detroitu, ale v opakovanom finále bol tentoraz lepší Pittsburgh. Vyhral 4:3 na zápasy. O Hossovi sa začalo hovoriť, že je prekliaty. Lenže manažéri klubov dobre poznali jeho kvality. Vedel nielen strieľať góly, ale aj dobre brániť. V lete 2009 podpísal s Chicagom 12-ročnú zmluvu na vyše 63 miliónov dolárov. Slovenský útočník hneď zapadol do tímu s vychádzajúcimi hviezdami Jonathanom Toewsom, Patrickom Kaneom a tretí rok za sebou sa s mužstvom prebojoval do finále. Po ňom sa už konečne mohol tešiť, Chicago získalo titul po 49 rokoch. "Šťastnejší som v hokeji nikdy nebol. Cítim sa oslobodený," vyhlásil vtedy po finálovej sérii s Philadelphiou. "Umlčal som neprajníkov, čo tvrdili, že nič veľké nevyhrám a že som pri dlhej dvanásťročnej zmluve dal prednosť istote." Chicago potom zopakovalo triumfy v rokoch 2013 a 2015. Hossa je s tromi Stanley Cupmi najúspešnejším Slovákom v NHL, ale chýba mu medaila z majstrovstiev sveta. Najbližšie bol k nej na šampionáte v Prahe 2004, kde Slovensko prehralo v semifinále s Kanadou 1:2 a v súboji o tretie miesto aj s tímom USA 0:1 po nájazdoch. Hossa má s Chicagom zmluvu do konca sezóny 2020 - 2021. Aj počas nedávneho Svetového pohára, na ktorom si zahral vo finále s ďalšími piatimi Slovákmi v tíme Európy, dostával otázky, či si vie predstaviť, že bude hrať v NHL ako 42-ročný. "Viete čo? Áno," odpovedal. "Idem rok po roku a snažím sa nemyslieť na päťročné obdobie. Človek nikdy nevie, čo sa stane. Môžu prísť zranenia alebo nejaké zmeny. Ale momentálne sa cítim veľmi dobre. Mám taký plán, že budem hrať dovtedy, kým na to budem mať. Ak nie, tak sa poberiem preč." Ak by si Hossa udržal výkonnosť a vyhýbali by sa mu zranenia, môže ohroziť aj Mikitov rekord 541 gólov v NHL. 1. Stan Mikita 1394 541 2. Peter Bondra 1081 503 3. Marián Hossa* 1240 500 4. Peter Šťastný 977 450 5. Marián Gáborík* 933 386 6. Miroslav Šatan 1050 363 7. Žigmund Pálffy 684 329 8. Pavol Demitra 847 304 9. Anton Šťastný 650 252 10. Richard Zedník 745 200 (počet zápasov, gólov) 1. Stan Mikita 1394 541 926 1467 2. Peter Šťastný 977 450 789 1239 3. Marián Hossa* 1240 500 593 1093 4. Peter Bondra 1081 503 389 892 5. Marián Gáborík* 933 386 387 773 6. Pavol Demitra 847 304 464 768 7. Miroslav Šatan 1050 363 372 735 8. Žigmund Pálffy 684 329 384 713 9. Jozef Stümpel 957 196 481 677 10. Anton Šťastný 650 252 384 636 (Zápasy, góly, asistencie, body, s hviezdičkou sú aktívni hráči v NHL) .


Uber bojuje o udržanie svojich aktív v Londýne.

LONDÝN. Alternatívna taxislužba Uber zavedie v Británii povinné prestávky pre vodičov. Reaguje tak na kritiku ohľadom nadmernej pracovnej doby zo strany odborov i zákonodarcov. Informuje o tom agentúra Reuters. Uber teraz bojuje o udržanie svojich aktív v Londýne, kde mu úrady v minulom roku odmietli predĺžiť licenciu. Vodiči Uberu v Británii budú musieť od budúceho týždňa po desiatich hodinách práce absolvovať minimálne šesťhodinovú prestávku. Minulý mesiac firma upozornila, že do jej aplikácií je dlhšie ako 40 hodín týždenne prihlásená takmer tretina z jej 50-tisíc vodičov v Británii. Viac než 60 hodín týždenne je prihlásených iba necelých osem percent vodičov. "Napriek tomu, že sú vodiči do aplikácie prihlásení v priemere iba 30 hodín týždenne, chcem splniť svoju povinnosť a zaistiť, aby nešoférovali unavení," uviedla britská divízia Uberu. "Preto posielame vodičom pravidelné upozornenia, že si majú oddýchnuť, a teraz zavádzame tieto nové limity," dodala. Upozornila, že v nasledujúcich mesiacoch plánuje ďalšie zmeny vo svojom fungovaní. Londýnsky úrad zodpovedný za dopravný systém (TfL) v septembri rozhodol, že Uberu neobnoví licenciu. Dospel totiž k záveru, že praktiky Uberu predstavujú bezpečnostné riziko pre verejnosť. Uber sa proti rozhodnutiu TfL odvolal a môže v Londýne pokračovať až dovtedy, kým sa jeho odvolanie nevyrieši. Uber čelí po celom svete regulačným a právnym prekážkam kvôli odporu zo strany prevádzkovateľov tradičných taxislužieb. Bol už tiež nútený opustiť niektoré krajiny, napríklad Maďarsko a Dánsko. S problémami sa stretáva aj v Česku, kde proti Uberu opakovane protestovali taxikári.


Druhý rozhovor s Trumpom v Hamburgu nebol tajný, tvrdí Putinov hovorca

Trump a Putin sa rozprávali na spoločnej večeri pre svetových lídrov.

MOSKVA. Druhý rozhovor amerického prezidenta Donalda Trumpa a ruského prezidenta Vladimira Putina počas summitu krajín G20 v Nemecku, nebol tajný. Vyjadril sa tak hovorca Kremľa Dmitrij Peskov. "Použitie termínov ako 'tajné' alebo 'nezverejnené' stretnutie vyvoláva znepokojenie a zmätok," konštatoval Peskov podľa ruských agentúr s tým, že rozhovor Trumpa a Putina na oficiálnej večeri v Hamburgu nebol ani jedno z toho. Podľa hovorcu nemeckej kancelárky Angely Merkelovej, ktorá bola hostiteľkou večere, posedenie splnilo svoj cieľ a prinieslo viacero rozhovorov medzi zúčastnenými. "Kancelárku v žiadnom prípade nič z toho, čo sa stalo, neprekvapilo ani nezmiatlo," uviedol Steffen Seibert. Hovorca Bieleho domu Sean Spicer a hovorca americkej Národnej bezpečnostnej rady Michael Anton potvrdili, že Trump a Putin sa rozprávali na spoločnej večeri pre svetových lídrov a ich manželov a manželky. Dvojici tlmočil ruský prekladateľ, pretože americký tlmočník nevedel po rusky. Stalo sa tak 7. júla, niekoľko hodín po ich oficiálnom stretnutí v Hamburgu, ktoré bolo naplánované na polhodinu, no napokon trvalo viac ako dve hodiny. Anton odmietol spresniť, ako dlho rozhovor trval, no poznamenal, že bol neformálny. "Rozhovor nad dezertom by sa nemal označovať ako stretnutie," uviedol. Donald Trump rozhovor v utorok obhajoval rozhnevanými vyjadreniami na sociálnej a mikroblogovacej sieti Twitter, kde poznamenal, že večera bola v jeho oficiálnom programe a opäť obvinil médiá zo šírenia falošných správ. Vzťah Trumpa a Putina je pod drobnohľadom od americkej prezidentskej kampane, počas ktorej Trump opakovane chválil Putina ako silného lídra a Rusko verejne vyzval, aby hacklo e-mail jeho konkurentky Hillary Clintonovej, čo neskôr jeho spolupracovníci označili za žart. Rusko podľa amerických tajných služieb zasahovalo do volieb s cieľom pomôcť Trumpovi. Ten však ich zistenia opakovane spochybnil a vyšetrovanie možnej dohody medzi jeho tímom a Moskvou označil za "hon na čarodejnice".


Bugár: Fico nebol nadšený, o obrovskej rane ale nehovoril

Bugár uznal, že Mostu pre koalíciu so Smerom a SNS najmä v Bratislave ubudli hlasy.

BRATISLAVA. Premiér a predseda Smeru Robert Fico nebol na pondelkovom (6.11.) stretnutí lídrov koaličných strán z výsledkov krajských volieb nadšený, nehovoril však ani o obrovskej rane. Každá strana z toho však chce vyvodiť dôsledky. Na utorkovej tlačovej konferencii to povedal predseda Mosta-Híd Béla Bugár. Iným politickým subjektom sa však venovať nechcel. "Nás vždy porovnávajú s SMK. My sme mali v krajoch na konci volebného obdobia deväť poslancov, teraz máme desať," povedal Bugár. "Vznikli sme pred siedmimi rokmi a ťažko sa nám hľadajú v regiónoch ľudia, ktorí by vedeli preraziť. Preto sme si povedali, že skúsime mladých ľudí. Vyskúšali sme to v Trnavskom a Košickom kraji. V Trnave nám to nevyšlo, v Košiciach áno," zhodnotil. Bugár však vie, že Most-Híd musí regióny posilniť. "Lebo bez toho budeme hlavne a len celoslovenská strana," tvrdí. Predseda Mosta-Híd uznal, že vstupom jeho strany do koalície so Smerom a SNS jej najmä v Bratislave ubudli hlasy. "Ale treba sa pozrieť na to, aká bola možnosť po týchto voľbách. Keby vznikla široká koalícia bez Smeru a Mariana Kotlebu (ĽSNS), máme už predčasné voľby," myslí si. Bugár je presvedčený, že v tejto koalícii sa im darí. "Čo je v programovom vyhlásení vlády, to plníme. Myslíte si, že keby sme neboli v tejto vláde, vyriešili by sa amnestie?" spýtal sa. Je tu rozdiel v porovnaní s tým, ako vládla prvá či druhá Ficova vláda. My sme za to zaplatili daň. Atmosféra nie je tejto koalícii žičlivá, ale je to jediná alternatíva," dodal.


Slovenské zdravotníctvo si v európskom rebríčku pohoršilo

Health Consumer Powerhouse: Pacienti horšie hodnotili dostupnosť zdravotnej starostlivosti.

BRATISLAVA. Slovenské zdravotníctvo sa vlani v porovnaní s rokom 2017 zhoršilo. Vyplýva to z rebríčka Euro Health Consumer Index (EHCI), ktorý vypracovala organizácia Health Consumer Powerhouse. Ako informoval portál vZdravotníctve.sk, za rok 2018 sa Slovensko v rebríčku umiestnilo na 17. priečke, kým rok predtým bolo na 13. mieste. Celkovo nazbieralo 722 bodov, kým v predchádzajúcom roku to ešte bolo 749 bodov. V tom čase sa takmer dostalo do „klubu 800“, teda skupiny štátov, ktoré získali 800 a viac bodov. Za vlaňajšok sa však od nich vzdialilo. Ako uvádza Health Consumer Powerhouse vo svojej správe, Slovensko stratilo body, keď pacienti horšie hodnotili dostupnosť zdravotnej starostlivosti. Hoci dostupnosť všeobecného lekára zostala na Slovensku najlepšia v celej Európe, s dostupnosťou špecialistov sa to zhoršilo. Už väčšina pacientov uvádza, že sa k špecialistom bez odporúčania praktického lekára nedostane. Celkovo si však Slovensko nepočínalo zle, dodávajú autori indexu. Negatívne hodnotenie získala krajina v niekoľkých ukazovateľoch, pri prežívaní pri onkologických ochoreniach, počte ochorení na MRSA (zlatý stafylokok odolný voči meticilínu), počte operácií sivého zákalu pacientov nad 65 rokov, transplantáciách obličiek, podiele dialýz vykonávaných mimo zdravotníckych zariadení, prevencii fajčenia, hypertenzii, pohybovej aktivite a pri používaní statínov. V ostatných kategóriách si Slovensko vyslúžilo pozitívne alebo neutrálne hodnotenie. Veľmi pozitívne napríklad dopadlo v prípade počtu potratov. Pri drobnej korupcii sa SR ocitla v úzkej strednej skupine, keď neformálne platby lekárom uvádzajú pacienti ako občasné. Spolu so Slovenskom je v tejto skupine len Taliansko a Česká republika. Ostatné krajiny sa rozdelili na tie, ktoré podobné platby úplne odmietajú, a tie, kde sú neformálne platby bežné. Najhoršia situácia v tejto oblasti je v Albánsku, Maďarsku a Bulharsku.Spolu s Maďarskom a Českou republikou si však SR odniesla prekvapivé prvenstvo – v počte návštev lekárov. Kým Maďari prídu za lekárom takmer 12-krát do roka, Česi a Slováci zhruba 11-krát. V spotrebe antibiotík je SR tiež pod európskym priemerom. Len niečo vyše 45 percent pacientov vie, že antibiotiká nepomáhajú proti chrípke. V kontexte celkových výsledkov sa na prvom mieste umiestnilo Švajčiarsko. Holandsko sa ocitlo na druhom mieste. Vymenili sa aj krajiny na treťom a štvrtom mieste, keď Nórsko zo stupienka víťazov zosadilo Dánsko. Spomedzi krajín V4 spravila najlepší pokrok Česká republika, ktorá sa zo sedemnásteho miesta dostala na štrnáste. Slovensko sa prepadlo na sedemnástu priečku z trinástej. Poľsko pokleslo z 29. miesta na 32. pozíciu. Maďarsko sa tiež zhoršilo, z 29. miesta spadlo na 33. Zároveň sa tak stalo tretím najhoršie hodnoteným zdravotníctvom v Európe, keď horšie boli len Rumunsko a Albánsko.


Prečo by ste nemali podceňovať nočné výlety na toaletu?

JOKOHAMA, BRATISLAVA. Ak sa zvyknete v noci zobúdzať s tým, že potrebujete ísť na záchod, skontrolujte si krvný tlak. Pravidelné nočné močenie totiž môže značiť zvýšené hodnoty. Vedci upozornili na súvislosť medzi hypertenziou a nočným močením počas 83. stretnutia vedcov z Japonskej obehovej spoločnosti. Okrem vysokého príjmu tekutín či problémov s močovou sústavou podľa nich môžu nočné návštevy toalety upozorňovať aj na systémové ochorenia ako je vysoký krvný tlak. Štúdia sledovala súvislosť medzi nočným močením (noktúriou) a vysokým krvným tlakom na bežnej populácii. Sledovanú vzorku tvorilo zhruba 4-tisíc ľudí, ktorí absolvovali preventívnu prehliadku, odovzdali vzorku krvi a vyplnili dotazník. Za ľudí s vysokým krvným tlakom boli považovaní tí, ktorých hodnoty prekročili 140/90, alebo užívali lieky na zníženie krvného tlaku. „Zistili sme, že nočné močenie sa spája s o štyridsať percent vyšším rizikom hypertenzie," povedal v tlačovej správe hlavný autor výskumu Satoshi Konno. Zároveň platí, že čím sú nočné návštevy toalety častejšie, tým vyššie je riziko vysokého tlaku. Hypertenzia na seba zvyčajne neupozorní žiadnymi príznakmi. Ľudia, ktorí nezvyknú chodiť na preventívne vyšetrenia, sa preto o ochorení dozvedajú až v čase, keď im spôsobí ďalšie zdravotné problémy. Práve nočné močenie by mohlo byť signálom, že si treba skontrolovať krvný tlak. Zdraví ľudia by si mali tlak merať aspoň raz ročne, v prípade zvýšených hodnôt najmenej každé tri až šesť mesiacov. Autori štúdie pre istotu upozornili, že výskum prebiehal iba na území Japonska a preto sa výsledky nemusia vzťahovať na ľudí odlišnej etnicity, s inou genetickou výbavou alebo s rozdielnym životným štýlom. Predošlé výskumy z Japonska totiž dávali nočné močenie do súvisu so zvýšeným príjmom soli a nie vysokým krvným tlakom. Táto súvislosť však mohla vzniknúť preto, že Japonci zvyknú jesť pomerne veľké množstvo soli. Základ tradičnej stravy tvoria jedlá na báze slaných rybacích a sójových omáčok. Svetový priemer predstavuje príjem štyroch gramov soli na deň. „V Japonsku je priemerný príjem soli približne desať gramov na deň, čo je viac ako dvojnásobok priemerného príjmu soli na celom svete," vysvetľuje Mutsuo Harada z Japonskej obehovej spoločnosti. Zvýšený príjem soli je pravdepodobnou príčinou toho, prečo Japonci v súčasnosti čelia epidémii vysokého krvného tlaku.


V materských školách pribudnú tisíce nových miest

Vo výzve uspelo 152 projektov v hodnote takmer 40 miliónov eur.

BRATISLAVA. V materských školách na celom Slovensku pribudne 4 780 nových miest. Ministerstvo pôdohospodárstva a rozvoja vidieka vyhodnotilo prvé dve kolá žiadosti o eurofondy na zvýšenie kapacít materských škôl. Agentúru SITA o tom informoval Michal Feik z odboru komunikácie ministerstva pôdohospodárstva, rezort schválil 152 projektov za takmer 40 miliónov eur, ktoré uhradí Európska únia. Ministerka pôdohospodárstva Gabriela Matečná vyhlásila, že si uvedomuje akútny nedostatok miest v materských školách a pripomenula, že aj preto bola prvá výzva na čerpanie eurofondov z Integrovaného regionálneho operačného programu (IROP), ktorú spustila po nástupe do funkcie, zameraná na zvýšenie ich kapacity. „Vyhodnotili sme prvé dve kolá žiadostí o nenávratné finančné príspevky a schválili sme 152 projektov, vďaka ktorým vznikne 4 780 nových miest v škôlkach po celom Slovensku," uviedla Matečná, ktorá zároveň dočasne pôsobí aj ako zastupujúca ministerka školstva. "Verím, že to je dobrá správa pre všetkých rodičov, ktorí nielenže budú môcť umiestniť svoje deti do škôlok, ale sa ich deťom aj výrazne skrášlia priestory a zlepší technické vybavenie,“ dodala Matečná. Eurofondová výzva by mala podľa ministerky pokryť drvivú väčšinu chýbajúcich miest v škôlkach. Ako pripomenul rezort pôdohospodárstva, v roku 2016 bolo evidovaných 12 486 žiadostí o prijatie dieťaťa, ktorým nebolo vyhovené. Z celkovej alokácie 77 miliónov ostalo z eurofondov nevyčerpaných približne 37 miliónov. „Tým by sme mohli pokryť väčšinu nevybavených žiadostí. Odhadujeme, že celkový počet nových miest v škôlkach by sa mohol priblížiť k číslu desaťtisíc,“ odhadla Matečná. Ministerstvo pôdohospodárstva v stanovisku pripomenulo, že od minulého roku spustilo nový spôsob schvaľovania eurofondových projektov. „V prvej fáze žiadatelia predkladali len projektové zámery. Nemuseli tak robiť nákladné projektové dokumentácie ani zložité verejné obstarávania. Na zvýšenie kapacít materských škôl bolo na ministerstvo doručených spolu 327 projektových zámerov," uviedol generálny riaditeľ sekcie programov rozvoja vidieka MPRV SR Marek Mitošinka. "Tí, ktorí získali kladné hodnotenie, následne predkladali žiadosti o nenávratné finančné príspevky. V prvom a druhom kole samosprávy predložili 277 žiadostí, z ktorých bolo schválených 152,“ doplnil Marek Mitošinka. Prostriedky vo výzve na zvýšenie kapacít infraštruktúry materských škôl slúžia na výstavbu nových objektov materských škôl, rozširovanie kapacít existujúcich budov, stavebno-technické úpravy objektov a areálu, obstaranie materiálno-technického vybavenia a zvyšovanie energetickej hospodárnosti budov. Uzávierka tretieho hodnotiaceho kola bude 18. októbra. Ďalšie hodnotiace kolá budú uzatvárané v trojmesačnom intervale až do vyčerpania vyčlenených prostriedkov. Nové miesta v škôlkach víta aj Združenie miest a obcí Slovenska (ZMOS).„Integrovaný regionálny operačný program aj v tomto smere preukázal svoj prínos, keďže eurofondová výzva reagovala na požiadavky z územia, ktoré mestá a obce detailne poznajú,“ uviedol výkonný podpredseda ZMOS Milan Muška. Podľa jeho slov šancu na úspech a udržateľnosť majú tie projekty, ktoré sú najoptimálnejšími riešeniami problémov. Zároveň ocenil ministerstvo, ktoré podľa neho citlivo vnímalo problémy s nedostatkom kapacít v predškolských zariadeniach a pri nastavovaní výzvy reflektovalo na potreby územia.


Z Bratislavy sa bude od novembra lietať do Kyjeva

Linka na Ukrajinu je siedmou novou pravidelnou linkou, ktorú otvorí Ryanair z Bratislavy počas tohto roka.

BRATISLAVA. Z bratislavského letiska Milana R. Štefánika spustia od 2. novembra tohto roka novú leteckú linku do Kyjeva - Borispolu. Spustí ju letecká spoločnosť Ryanair s frekvenciou trikrát týždenne. "Nová linka bude v prevádzke od novembra a bude súčasťou zimného letového poriadku 2018," oznámila Olga Pawlonka z Ryanairu. Linka na Ukrajinu je pritom už siedmou novou pravidelnou linkou, ktorú otvorí Ryanair z Bratislavy počas roka 2018. Koncom marca začína Ryanair podľa hovorkyne letiska Veroniky Ševčíkovej lietať z Bratislavy do Burgasu v Bulharsku, na Maltu, na Pafos na Cypre a do Solúna v Grécku. Od 1. júna otvorí novú linku do Eindhovenu v Holandsku a od 28. júna pridá aj novú pravidelnú linku do Dalamanu v Turecku. Ryanair tak bude počas leta lietať z Bratislavy do 25 destinácií, čo je najvyšší počet pravidelných liniek od vstupu dopravcu na bratislavské letisko v roku 2005.


Záchrancovia migrantov musia tiež bojovať proti prevádzačom, vyhlásil šéf Frontexu

Na základe štátnej príslušnosti majú títo utečenci sotva šancu získať v Európe azylovú ochranu, konštatoval Fabrice Leggeri.

BERLÍN. Riaditeľ Európskej agentúry pre pohraničnú a pobrežnú stráž (Frontex) Fabrice Leggeri vyzýva organizácie podieľajúce sa na zachraňovaní migrantov v Stredozemnom mori, aby sa zapájali aj do boja proti sieťam prevádzačov, ktoré z migrácie do Európy profitujú. "Naničhodní pašeráci ľudí, ktorí týmto zločinným obchodom zarábajú miliardy, včleňujú (záchranárske) lode blízko líbyjského pobrežia do svojho 'obchodného modelu'," citovalo vo štvrtok Leggeriho internetové vydanie denníka Passauer Neue Presse. "Všetky lode, ktoré sa podieľajú na záchranárskych zásahoch blízko líbyjského pobrežia, musia prispievať aj k boju proti pašeráckym sieťam," vyjadril sa ďalej šéf Frontexu. Posádky by podľa neho mali spolupracovať s talianskymi úradmi napríklad tak, že budú zhromažďovať dôkazy. Leggeri sa tiež vyslovil za to, aby pre všetky mimovládne organizácie platil kódex správania, ako požaduje talianska vláda. Upozornil zároveň na skutočnosť, že väčšina záchranných akcií sa v súčasnosti odohráva veľmi blízko výsostných vôd Líbye. "Nafukovacie člny prevádzačských bánd majú veľmi zlú kvalitu. Niekedy pašeráci ľudí dokonca odstránia motory hneď ako sa tieto člny dostanú do medzinárodných vôd, a to v očakávaní, že budú utečenci rýchlo zachránení," povedal šéf Frontexu. Väčšina v súčasnosti zadržaných migrantov pochádza z Nigérie a Guiney, prudko stúpol aj počet ľudí z Bangladéša. "Na základe štátnej príslušnosti majú títo utečenci sotva šancu získať v Európe azylovú ochranu," konštatoval Leggeri.


Češka Siniaková vyradila svetovú jednotku Osakovú, zahrá si osemfinále Roland Garros

PARÍŽ. Rumunská tenistka Simona Halepová sa suverénnym spôsobom prebojovala do osemfinále dvojhry na grandslamovom turnaji Roland Garros. Obhajkyňa titulu zdolala v 3. kole na parížskej antuke ako nasadená trojka Ukrajinku Lesiu Curenkovú 6:2, 6:1. Najvyššie nasadená Japonka Naomi Osaková nezíska tretí grandslamový titul za sebou. Svetová jednotka podľahla Češke Kateřine Siniakovej 4:6, 2:6, keď doplatila na vysoký počet nevynútených chýb. Osaková bola na pokraji vypadnutia už v zápasoch proti Slovenke Anne Karolíne Schmiedlovej a Bieloruske Victorii Azarenkovej. Siniaková mala po postupe do osemfinále a zisku skalpu svetovej jednotky obrovskú radosť. "Je to úžasné, nemôžem tomu uveriť. Som neskutočne šťastná. Bol to môj najlepší tenis a dúfam, že v takýchto výkonoch budem pokračovať," povedala Češka po triumfe nad úradujúcou víťazkou Australian Open i US Open. Tretie kolo bolo konečnou aj pre Serenu Williamsovú z USA. Desiatka turnaja podľahla svojej krajanke Sofii Keninovej v dvoch setoch 2:6 a 5:7. Kateřina Siniaková (ČR) - Naomi Osaková (1-Jap.) 6:4, 6:2 Simona Halepová (3-Rum.) - Lesia Curenková (Ukr.) 6:2, 6:1 Sofia Keninová (USA) - Serena Williamsová (10-USA) 6:2, 7:5 Madison Keysová (14-USA) - Anna Blinkovová (Rus.) 6:3, 6:7, (5), 6:4 Ashleigh Bartyová (8-Aus.) - Andrea Petkovičová (Nem.) 6:3, 6:1 Iga Šwiateková (Poľ.) - Monica Puigová (Portor.) 0:6, 6:3, 6:3 Aľona Bolsovová Zadoinová (Šp.) - Jekaterina Alexandrowová (Rus.) 6:2, 7:5 Amanda Anisimová (USA) - Irina-Camelia Beguová (Rum.) 7:6 (6), 6:4


Macronovo hnutie zvíťazilo v prvom kole parlamentných volieb

K volebným urnám prišlo rekordne málo Francúzov.

PARÍŽ. Hnutie nového francúzskeho prezidenta Emmanuela Macrona a jeho spojenci jasne zvíťazili v nedeľňajšom prvom kole parlamentných volieb v krajine. Vyplýva to z výsledkov sčítania všetkých hlasov, ktoré v noci na pondelok zverejnilo ministerstvo vnútra. Macronovo len vlani založené hnutie Republika vpred (LREM) a jeho centristickí spojenci zo strany MoDem získali 32,3 percenta hlasov. Konzervatívna strana Republikáni (LR) a jej spojenci zo širšieho stredopravého tábora dostali 21,6 percenta hlasov. Za krajne pravicový Národný front (FN) Marine Le Penovej hlasovalo 13,2 percenta zúčastnených voličov a krajne ľavicovú stranu Nepoddajné Francúzsko (FI) prezidentského kandidáta Jeana-Luca Mélenchona ich volilo 11 percent. Donedávna vládnuca Socialistická strana Macronovho predchodcu Francoisa Hollanda, najväčšia v doterajšom Národnom zhromaždení, sa výrazne prepadla, keď spolu s ďalšími subjektmi umiernenej ľavice skončila so ziskom len 9,5 percenta platných hlasov, informuje ďalej agentúra DPA. Na nedeľňajšom hlasovaní sa zúčastnilo 48,7 percenta voličov, čo je rekordne málo v novodobých dejinách Francúzska. Prognózy inštitútov pre výskum verejnej mienky pripisujú Macronovmu táboru viac než 400 z 577 kresiel v Národnom zhromaždení, dolnej komore francúzskeho parlamentu, po druhom kole volieb, ktoré sa uskutoční budúcu nedeľu, 18. júna. Celkové výsledky volieb sú však stále pomerne otvorené, pretože prvé kolo prinieslo definitívne rozhodnutie len v niekoľkých z 577 volebných obvodov. V drvivej väčšine z nich, kde žiaden z kandidátov nezískal nadpolovičnú väčšinu hlasov, postúpili do druhého kola dvaja najúspešnejší uchádzači.


STĹPČEK PETRA SCHUTZAZlé znamenia, ktoré ukrýva schvaľovanie rozpočtu

Nový rozpočet

Ako bude míňať?

Rozhovor s Ódorom

Registračná daň

Osobitný odvod

Materská a rodičovská

Schutzov komentár

Stĺpček

Nitky vplyvov, ktoré sa snažia prehadzovať peniaze medzi kôpkami, o úroveň poslancov nezakopávajú.

Ak chcete špecificky slovenský rys dekadencie procesov – je ich inak dvojciferne – tak schvaľovanie rozpočtov stojí na mieste veľmi poprednom. Snaha o čím vyššiu netransparentnosť a „nerozbaľovanie“ čísiel je syndróm vedľajší. Ten závažnejší – s prognózou zhubnosti – je neporovnateľne slabšia intenzita debaty okolo než kdekoľvek blízko či ďaleko. Súbeh šťastných okolností, na čele s výtlakom tlačiarne vo Frankfurte, na SR ešte zrejme viac ako inde cloní výhľadu. Tým živí a napája podvedomú emóciu, že nedáva efekt (osobnú pridanú hodnotu) pchať nosy do toho, čomu i tak nerozumieme. Iná súvislosť asi je, že nitky vplyvov, ktoré sa snažia prehadzovať peniaze medzi kôpkami, o úroveň poslancov nezakopávajú. A bez angažmánu silného lobizmu, ktorý – pozor, metafora – chodí predným vchodom rovno za Kažimírom, niet motivácie neprespať rozpravu. Tak či onak, asi desaťkrát menej slov, čo padne k rozpočtu v Bratislave v porovnaní napr. s Prahou, je jedno z veľmi zlých znamení nad krajinou.


PO STOPÁCH DÁVNEJ BRATISLAVYOperu Kováč Wieland prvýkrát uviedli na javisku v Bratislave

Súbor Národného divadla po prvý raz uviedol operu slovenského autora v roku 1928. Ján Levoslav Bella ju napísal podľa libreta Richarda Wagnera.

Vladimír Tomčík, združenie Devínska brána Ján Levoslav Bella napísal operu Kováč Wieland v osemdesiatych rokoch 19. storočia počas svojho štyridsaťročného pôsobenia ako organistu v dnešnom rumunskom meste Sibiu. Opera sa však prvého uvedenia na javisku dočkala takmer až o pol storočia neskôr 28. apríla roku 1928 v Bratislave. Ján Levoslav Bella získal hudobné vzdelanie v rodine, na gymnáziu v Levoči i počas teologického štúdia v Banskej Bystrici. Pod vplyvom Štefana Moyzesa ukončil viedenský seminár, kde bol organistom i dirigentom. Operu ovplyvnenú wagnerovským romantizmom a so znakmi slovenskej melodiky naštudoval súbor Národného divadla pod taktovkou vtedajšieho šéfa opery Oskara Nedbala. V roku 1928 to bola významná udalosť, veď naša prvá scéna po prvý raz uvádzala operu slovenského autora. Libreto na motívy postavy severskej mytológie vytvoril Richard Wagner, operu chcel spracovať sám, sústredil sa však na svoj veľký niebelungovský cyklus, a preto Kováča Wielanda ponúkal okrem iného aj Franzovi Lisztovi či Hectorovi Berliozovi (pôvodná predloha bola v nemčine a do slovenčiny ju prebásnil Vladimír Roy). Národne uvedomelého a aktívneho Jána Levoslava Bellu zrejme zaujal námet vzbury ľudu proti utlačovateľom a napokon 83-ročný skladateľ sa dočkal a zúčastnil sa na premiére v Slovenskom národnom divadle. Denník Slovenská politika o udalosti informoval: „Dokonca najdrahšie národné sviatky neslávime s takou vrelosťou, aká prepukala z našich sŕdc... Každý však pochopí veľkosť chvíle a naše chvenie, ktoré sa nás zmocnilo, keď pod taktovkou Oskara Nedbala zaznela z divadelného orchestra po prvýkrát slovenským duchom stvorená operná hudba a keď z javišťa uprostred veľkolepých dekorácií odznelo spevavé sladké slovenské slovo... Len tak pochopíme búrlivé a v Bratislave dosiaľ nikdy nevídané ovácie, ktorých sa dostalo staručkému, tam prítomnému skladateľovi. Videli sme ho sedieť po celý čas uprostred svojho príbuzenstva skromnučko v lóži, pozorne sledujúc priebeh predstavenia, a keď ho po skončení každej scény orkán aplauzu znovu a znovu vyvolal von, ďakoval obecenstvu zas len tak skromno, ale tí čo sedeli blízko k javisku, videli, že sa mu zaleskli slzy v očiach... kvety, kvety a kvety. Dostal toho skladateľ toľko, že sa skoro už ani nevmestili pred oponu a keď prišlo mladé, švárne dievča s dárkom v ruke (bola to krabička s výtečnými cigárkami) a povedalo mu tak u duše niekoľko srdečných slovenských slov – nadšeniu nebolo konca-kraja.“


Putin uvažuje, ako obísť sankcie. Možnosť vidí v kryptorubli

Zatiaľ nie je jasné, akým spôsobom by kryptorubeľ pomohol obísť medzinárodné sankcie.

MOSKVA. Rusko skúma možnosť vytvorenia takzvaného kryptorubľa, ktorý by krajine pomohol obísť západné sankcie. S odvolaním sa na informácie moskovských úradníkov to v utorok napísal ekonomický denník Financial Times. Úradníci tvrdia, že prácu na zriadení kryptomeny nariadil prezident Vladimir Putin. Putinov ekonomický poradca Sergej Glazjev na nedávnom rokovaní vlády povedal, že kryptorubeľ by bol užitočným nástrojom, ako obísť medzinárodné sankcie. Podľa Glazjeva je tento inštrument výhodný pre citlivé aktivity v mene štátu. „Môžeme preplácať účty s našimi protistranami po celom svete bez ohľadu na sankcie,“ vyhlásil. Dodal, že kryptomena by bola rovnakým rubľom, ale ich obeh by bol určitým spôsobom obmedzený. To by Kremľu umožnilo sledovať každý jej pohyb. Niektoré krajiny sa už rôznym spôsobom snažia na trh s kryptomenami vstúpiť. Zatiaľ je však ťažké vytvoriť štátom podporovanú kryptomenu, ktorá by nahradila súčasný model financovania, ako je zvyšovanie kapitálu pre štátne banky alebo financovanie sektoru obrany, ktoré sú sankciami zakázané. Kryptomeny, ako je napríklad bitcoin, poskytujú majiteľom anonymitu, čo z nich robí obľúbený spôsob platby za nezákonné aktivity. Zatiaľ nie je jasné, akým spôsobom by kryptorubeľ pomohol ruským firmám i jednotlivcom obísť medzinárodné sankcie alebo sa vyhnúť situácii, že ich odhalia americké úrady. Nie je tiež jasné, či by kryptorubeľ vydávala ruská centrálna banka alebo komerčné banky v krajine, ani kto by mohol zriaďovať účty. Rusko minulý rok získalo prostredníctvom primárnej ponuky mincí (ICO), teda predaja kryptomien na financovanie podnikateľských projektov, asi 300 miliónov dolárov. Ruská banka však uviedla, že kryptomeny vykazujú známky finančnej pyramídy. Chce k ním obmedziť prístup tak, aby ich mali len kvalifikovaní investori. Sľubuje si od toho, že zabráni opakovaniu pyramídových podvodov, ktoré Rusko zasiahli v 90. rokoch.


V Devínskej je kópia slávneho labyrintu

V Devínskej Novej Vsi je replika známeho francúzskeho labyrintu zo Chartres, prístupný je zadarmo. V Chartres sa labyrint nachádza v gotickej katedrále, zatiaľ čo jeho kópia, vystavaná z obyčajných kameňov, sa nachádza v starom kameňolome Waitov lom. Pocity, ktoré však človek zažíva pri prechode jedným či druhým labyrintom, sú rovnaké.

DEVÍNSKA NOVÁ VES. Pútnik vykročí, s mysľou sústredenou na dosiahnutie cieľa – stred labyrintu. Už po niekoľkých krokoch sa mu zdá, že je veľmi blízko, ale chodník labyrintu ho zaskočí. Zrazu sa cesta prudko zvrtne a odvádza ho úplne opačným smerom. Podvolí sa tempu labyrintu a dá sa viesť. Jeho myseľ sa uvoľní a začne sa túlať. Chodník ho vedie, dôveruje mu, cíti sa v bezpečí a rozmýšľa, či to takto nie je aj v živote – aj keď sa zdá, že človek ide opačným smerom, cesta ho stále vedie k cieľu.  Treba len veriť svojim vnútorným silám a nasledovať chodník, ktorý môže v reálom živote predstavovať hocičo – intuíciu, vieru či sedliacky rozum. Toto sú jedny z pocitov, ktoré zažívajú ľudia pri prechádzke labyrintom.  Jeden z najznámejších labyrintov na svete sa nachádza vo Francúzsku, v gotickej katedrále v Chartres.  A práve toto mystické dielo kopírujú po celom svete. Jedna kópia tohto labiryntu je aj v Bratislave.  Konkrétne v Devínskej Novej Vsi, vo Waitovom lome. V roku 2007 ho tu zostavil Martin Kaľavský z kameňov, ktoré už za ten čas obrástli zeleňou. „Pre mňa je labyrint krásnou metaforou života,“ povedal jeho autor Martin Kaľavský. Na jeho výstavbu mal podľa neho niekoľko dôvodov, aj keď prvotný impulz bol čisto len dielom momentálnej inšpirácie. Jedným z dôvodov, prečo Martin Káľavský tento labyrint postavil, bol, že išlo o dar pre  jeho vtedy novú priateľku. „Asi to celkom zabralo, keďže sme už manželia,“ povedal Kaľavský. Waitov lom mu pripadal ako ideálne miesto na labyrint. Počas jeho stavby sa dozvedel, že sa tu príležitostne konajú aj bohoslužby a pripadalo mu to ako dobré znamenie. A aj keď si pôvodne myslel, že labyrint tam dlho nevydrží, keďže to boli iba vedľa seba poukladané kamene a išlo skôr o akýsi experiment, teší ho, že ešte stále existuje. Experti odhadujú, že labyrint v Chartres pochádza zo začiatku 13. storočia. V tom období vznikali labyrinty aj v iných gotických katedrálach vo Francúzsku. V 18. storočí boli však hromadne odstraňované. V tých časoch sa už netešili podpore cirkvi a ako uvádza Jeff Saward, ktorý sa histórii labyritov venuje už od roku 1976, je zaznamenané, že už okolo roku 1650 sa jeden kanonik v Chartres sťažoval na správanie sa návštevníkov, ktorí hlučne prechádzali labyrintom aj počas bohoslužieb. Labyrint v Chartres sa vo svojej pôvodnej podobe zachoval dodnes. Jeho priemer je takmer 13 metrov a jeho chodník je dlhý 262 metrov. V strede sa nachádza kamenná šesťcípa rozeta. V minulosti sa na nej nachádzala bronzová či mosadzná plaketa zobrazujúca údajne boj medzi Tézeom a bájnym Minotaurom. Vo svojej plnej kamennej kráse sa však dá vidieť a prejsť sa ním len v piatky. V ostatné dni je prekrytý stoličkami, keďže katedrála je stále funkčná a slúžia sa v nej omše.    Na čo bol labyrint pôvodne využívaný, sa dodnes nevie. Nezachovali sa totiž o tom žiadne dokumenty, čo poskytuje priestor na množstvo špekulácií. Dôvody, prečo sa vo všeobecnosti labyrinty budovali, nie sú úplne jasné. Stavali ich v stredoveku, čo bola éra pútí. V tých časoch bol pre kresťanov stredom sveta Jeruzalem a aj cieľom pútí. Avšak nie každý mohol takúto púť absolvovať. Jednou z náhradných možností bolo absolvovať púť v labyrinte v Chartres, ktorý je známy aj pod menom Le chemin de Jerusalem alebo Cesta do Jeruzalema. Iné mená, pod ktorými sa labyrint v Chartres spomína, je Dom Dajdaloso. Ním bol legendárny architekt, ktorý postavil bludisko pre kráľa Minotaura na Kréte či la lieue, čo je jednotka vzdialenosti, ktorú človek prejde za hodinu. Niektorí pútnici totiž absolvujú púť labyrintom na kolenách, čo im trvá približne hodinu, teda čas, za ktorý by peši prešli približne jednu takúto jednotku. Známy francúzsky labyrint sa nazýval aj cestou do raja, nebeského Jeruzalema. Putovaním labyrintom veriaci sledovali cestu svojich dlhých a úmorných životov na zemi. Tá sa začínala akoby narodením na vstupe do labyrintu a končila sa zasa smrťou v jeho strede. Takáto púť symbolizovala očistec a zmŕtvychvstanie. Jednou z interpretácií je, že cez výstavbu labyrintov si stredovekí teológovia a remeselníci osvojili pohanské mýty a symboly na vyjadrenie kresťanských myšlienok. Bratislavská replika slávneho labyrintu v Chartres sa nachádza vo Waitovom lome v Devínskej Novej Vsi. Lom v minulosti nazývali Devínsky kameňolom a bol súčasťou prvej bratislavskej vápenky, ktorá fungovala od konca 19. storočia do roku 1935. Lom sa nachádza na západnom svahu vrchu Devínska Kobyla, ktorá je dnes prírodnou rezerváciou.  Dá sa k nemu dostať trasou modrého náučného chodníka vedúceho zo Sandbergu do Devína. Tí pohodlnejší môžu využiť aj verejnú dopravu. Z autobusu číslo 28 treba vystúpiť na zastávke na znamenie Devín-Záhrady a vyjsť lesnou cestou do kopca. Dobrým orientačným bodom sú kozy, ktoré sú vo Waitovom lome umiestnené od roku 2013 v rámci projektu obnovy tradičnej pastvy.


USA prerušili rokovania s Ruskom, prímerie v Sýrii je v nedohľadne

Moskva odmietla Francúzskom predložený návrh prímeria, považuje ho za politicky motivovaný.

MOSKVA, WASHINGTON. Rusko nesúhlasí s návrhom rezolúcie o prerušení bojov v sýrskom veľkomeste Aleppo, ktorý predložilo v Bezpečnostnej rade Organizácie Spojených národov (BR OSN) Francúzsko. Vyhlásil to námestník ruského ministra zahraničných vecí Gennadij Gatilov, ktorého vyjadrenie priniesla agentúra DPA. Francúzsky návrh rezolúcie je podľa Gatilova politicky motivovaný a Sýriu i Rusko by vystavil nátlaku. Dodal, že Moskva, ktorá v októbri predsedá BR OSN, predloží ostatným členom vlastný návrh. Francúzsky minister zahraničných vecí Jean-Marc Ayrault minulý týždeň varoval, že pokiaľ niekto rezolúciu navrhovanú Parížom nepodporí, riskuje vyvodenie zodpovednosti za "napomáhanie vojnovým zločinom". Poukázal i na útoky, ktoré boli cielené na nemocnice a humanitárne konvoje. Obvinenia, že pri ruských náletoch v Sýrii dochádza k ničeniu nemocníc a zabíjaniu civilistov, Gatilov odmietol s tým, že mnohé zo zariadení označovaných ako nemocnice sú v skutočnosti povstalecké lazarety, zatiaľ čo civilisti sú povstalcami využívaní ako živé štíty. Gatilov novinárom povedal, že Moskvou navrhovaný model prestávok v bojoch druhá strana neakceptovala. O novom prímerí chcelo Rusko naďalej rokovať s USA. Americké ministerstvo zahraničných vecí však v pondelok oznámilo, že s Ruskom prerušuje bilaterálne vzťahy v otázke Sýrie. "Nebolo to rozhodnutie, ktoré by sa prijímalo ľahko," uviedol hovorca amerického ministerstva John Kirby s poukázaním na zdĺhavé rokovania, ktoré Spojené štáty a Rusko viedli ohľadne ukončenia občianskej vojny v Sýrii. "Bohužiaľ, Rusko si neplnilo záväzky a zároveň nebolo ochotné zabezpečiť, aby sýrsky režim dodržiaval dohody, s ktorými Moskva súhlasila," dodal podľa agentúry DPA Kirby. Rozhodnutie podľa nemenovaného vysokopostaveného predstaviteľa ruského ministerstva zahraničných vecí "vyvoláva sklamanie", uvádza agentúra DPA. Nemenovaný zdroj tiež uviedol, že ministerstvo zahraničných vecí bude na rozhodnutie USA o ukončení spolupráce v Sýrii oficiálne reagovať až po jeho hlbšej analýze. Spojené štáty neboli schopné splniť kľúčové dohody, ktoré s Ruskom dosiahli ohľadne Sýrie, a zodpovednosť sa snažia teraz preniesť na Moskvu. Vyhlásila podľa agentúry DPA hovorkyňa ruského ministerstva zahraničných vecí Maria Zacharovová. USA podľa jej slov neboli schopné oddeliť v obliehanom sýrskom meste Aleppo tzv. umiernené povstalecké skupiny od organizácie Džabhat Fath aš-Šám (bývalý Front an-Nusra), ktorú za teroristickú považuje aj Organizácia Spojených národov. "Nečinnosť Washingtonu im (teroristom) umožnila preskupiť sa, dostávať zbrane a zmobilizovať sa," uviedla ďalej Zacharovová.


Facebook spúšťa v Európe Marketplace. Čechy sú tam, Slovensko zatiaľ chýba

Potkli ste sa o škatuľu s nepotrebnými spotrebičmi? Ponúknite ich cez Facebook.

MENLO PARK, BRATISLAVA. Je to rýchla internetová tržnica. Odfotíte mobilom čo chcete predať, pridáte krátky popis, kategóriu, cenu a potvrdíte miesto na ktorom sa nachádzate. Od tejto chvíle sa Facebook postará o to, aby sa vo vašom okolí našiel kupec, ktorý má o vec záujem. Vývojári v týchto dňoch spustili službu Marketplace v 17 krajinách Európy. Hoci na zozname figurujú susedné Čechy, Rakúsko či Maďarsko, na Slovensku zatiaľ služba nie je k dispozícii. Ide o inzertný systém, ktorý je inšpirovaný americkým Craiglistom, kde sú miestne ponuky nielen z garážových predajov, ale aj pre bezplatné vyzdvihnutie. POdľa magazínu The Next Web narozdiel od eBay-u, Marketplace nerieši platformu pre finančné transakcie, ani doručenie. Počíta sa s tým, že každý sa s predajcom spojí rovnakým spôsobom, ako pri občianskej inzercii. Uľahčením je, že každý z predmetov má určené miesto, kde ho možno vyzdvihnúť osobne. Ak sa zatúlate na dovolenku k jazeru a chýba vám gril, k prihlásenej polohe určíte 5-kilometrový okruh, aby ste našli niekoho kto sa chce zbaviť svojho starého grilu. Zájdete si poň a ste bez starostí. Rovnako si môžete nájsť staré dosky za odvoz, ak chcete spraviť vyvýšené záhony v záhrade. Kým v USA je Craiglist populárny a má svoju tradíciu, v Európe nie sú služby tohto typu, ktoré by dominovali trhu. Nie je preto vylúčené, že Facebook má šancu so svojim Marketplace pre jednoduchosť, rýchlosť a priamočiarosť uspieť.


KINOPREMIÉRYFilmové novinky, ktoré sa tento týždeň oplatí vidieť v kinách

Pozrite si prehľad filmov, ktoré majú premiéru v kinách.

(Česká republika 2016, 104 minút) Bolek Polívka, David Novotný, David Matásek a Lukáš Latinák sa vracajú v ľudovej komédii o štvorlístku zúfalcov, ktorí privatizovali plaváreň, lebo milujú vodné pólo, ale projekt im skrachoval, tak si založili firmu na pomoc ženám. Teraz sa k pólu rozhodli vrátiť. Prvým krokom k oživeniu plavárne má byť veľkolepá šou s akvabelami. V réžii a podľa scenára zúfalcov. V skutočnosti film podľa vlastnej predlohy nakrútil režisér prvej časti Hodinový manžel Tomáš Svoboda. (Why Him?, USA 2016, 111 minút) Na Vianoce sa doma zíde celá rodina a prepierajú sa vzťahy. Americká vianočná komédia podľa námetu Jonaha Hilla, v produkcii Bena Stillera a v réžii Johna Hamburga má bližšie k Hamburgovmu staršiemu scenáru Foter je lotor. Lenže lotrom tentoraz nie je foter, ale nastávajúci zať. Počítačový podnikateľ Laird (James Franco), s ktorým sa zoznámila Stephanie (Zoey Deutch) totiž neznesie, keď sa veci nedejú podľa jeho predstáv. (Sing, USA 2016, 108 minút) V krajine zvieratiek bojuje divadelný impresário koaliak Buster s hrozbou krachu. Cestu k záchrane vidí v súťaži speváckych talentov. Lenže Boosterova senilná sekretárka, stará jednooká jašterica, všetko popletie. Tisíce zvierat sa uchádzajú o súťaž a najmä o víťaznú sumu stotisíc dolárov. Ktoré Moon, prirodzene, nikdy nemal. Americký digitálne animovaný rodinný muzikál nakrútil Brit Garth Jennings v spolupráci s francúzskymi animátormi.


Arabi vyvážajú do Číny dvakrát viac ropy, do USA jej naopak smeruje menej

Čo sa týka ropy, sú Američania sebestačnejší ako kedykoľvek v minulosti.

BRATISLAVA. Saudská Arábia v uplynulých mesiacoch prudko zvýšila export ropy do Číny. Saudskoarabské dodávky na čínsky trh sa v priebehu roka zdvojnásobili. Počas rovnakého obdobia vývoz ropy zo Saudskej Arábie do USA o takmer dve tretiny klesol. Informoval o tom portál cnbc. com, ktorý citoval údaje internetovej stránky TankerTrackers.com. Vyplýva z nich, že Saudská Arábia v júli do Číny exportovala vyše 1,8 milióna barelov denne, pričom v auguste minulého roka to bolo menej ako 922 tisíc barelov denne.Dodávky saudskoarabskej ropy do USA boli v júli tohto roka iba v objeme zhruba 262 tisíc barelov denne, čo bol takmer 62-percentný pokles oproti augustu minulého roka, kedy boli na úrovni takmer 688 tisíc barelov denne. Predpokladá sa, že zmena exportu je aj výsledkom amerických sankcií voči Iránu, keďže veľkí ázijskí importéri ropy boli nútení prestať obchodovať s Teheránom. Okrem toho USA sú v oblasti dodávok ropy sebestačnejšie ako kedykoľvek v minulosti. Revolúcia pri ťažbe bridlicovej ropy totiž krajine pomohla, aby sa v závere vlaňajška stala najväčším producentom ropy na svete.


Polícia postrelila na Obchodnej v Bratislave agresívneho muža s nožom

Streľba na Obchodnej

Rozhovor

Fotogaléria

Prečo ho neomráčili?

Útočníka obvinili

Už sa vyhrážal

BRATISLAVA. Na Obchodnej ulici v centre Bratislavy sa strieľalo. Celkovo boli podľa záchranárov zranené tri osoby. "Jeden z mužov je v kritickom stave a v umelom spánku, druhý zranený muž bol počas prevozu do nemocnice pri vedomí," povedala hovorkyňa Operačného strediska záchrannej zdravotnej služby Alena Krčová. Celý incident sa začal pred Ministerstvom financií na Štefanovičovej ulici. Muž sa chcel násilím dostať do budovy ministerstva a pobodal príslušníka finančnej správy. "Dnes v čase okolo štvrť na štyri hod sme prijali informáciu o mužovi, ktorý mal na Námestí slobody nožom napadnúť a zraniť zamestnanca bezpečnostnej služby Finančnej správy," vysvetľuje Slamková. Následne sa ozbrojený muž podľa nej presunul na Obchodnú ulicu, kde ho spozorovali privolaní policajti. Vyhrážal sa okoloidúcim ľudom, vrátane tých, ktorí ho prenasledovali a natáčali si ho na mobil. "Pretože agresívny muž nožom ohrozoval okoloidúcich ľudí ako aj samotných policajtov, títo po opakovaných výzvach použili proti nemu služobnú zbraň," pokračuje hovorkyňa. Polícia tvrdí, že postupovala tak, aby bola zabezpečená ochrana života a zdravia osoby, voči ktorej zasiahla. "Dôvod konania muža a aj to, či mal pri sebe iné zbrane je predmetom vyšetrovania," povedala Slamková. Postrelený muž si následne sám spôsobil aj bodné poranenia brucha. "Pri zákroku policajtov došlo aj k zraneniu nezúčastneného 15-ročného dievčaťa, ktoré bolo prevezené do nemocnice a je mimo ohrozenia života," dodala Slamková. Po piatej poobede polícia priznala, že pri streľbe bola zranená aj náhodná chodkyňa. Oprávnenosť zásahu bude preverovať inšpekcia ministerstva vnútra. Hovorkyňa Operačného strediska zdravotnej záchrannej služby Alenka Krčová uviedla, že výzvu na tiesňovú linku k zranenej žene prijali o 15.27 h a okamžite k nej vyslali záchranárov. V súvislosti s incidentom záchranná zdravotná služba ošetrila tri osoby, dvoch mužov a neplnoleté dievča, pokračovala Krčová. Jeden z mužov je podľa nej v kritickom stave a v umelom spánku prevezený do nemocnice, druhý zranený muž bol počas prevozu pri vedomí. "Informácie k zdravotnému stavu dievčaťa vzhľadom k jeho veku poskytnúť nemôžeme," dodala hovorkyňa operačného strediska. Polícia Obchodnú ulicu uzavrela, na miesto prišlo niekoľko policajných áut aj tri sanitky. K streľbe došlo na mieste kde sa križuje Poštová ulica s Obchodnou. Svedok, ktorého už vypočuli aj policajti, pre SME povedal, že streľbe predchádzala hádka muža s policajtmi. Následne sa ozvali minimálne dva výstrely. Podľa svedka bola postrelená aj okoloidúca žena, oboch už odviezli záchranári. Nasvedčuje tomu aj video, ktoré má denník SME k dispozícii. V momente výstrelu policajtov na videu vidno, ako k zemi padá aj ďalšia osoba. Či bola postrelená alebo sa len zľakla nie je zo záberu jasné. Rovnakú verziu potvrdila aj ďalšia svedkyňa. Dodala že, policajná hliadka sa snažila zastaviť agresívneho muža s nožom, ktorý pred ňou išiel po Obchodnej ulici. Potom, čo vykrikoval, že všetkých zabije a odmietal odhodiť nôž policajti vystrelili. "Policajti chceli muža zastaviť. Muž s nožom v ruke kričal, že ich zabije. Policajti ho niekoľkokrát upozornili, no on stále kráčal a kričal, že ich zabije," povedala pre TASR svedkyňa Alexandra s tým, že počula niekoľko výstrelov. Bývalý šéf tímu Gorila a súčasný náčelník Mestskej polície v Bratislave Marek Gajdoš pre SME povedal, že z videa je ťažké určiť, či zásah policajtov bol primeraný. "Na mieste som nebol. A z videa, ktoré je na internete je to z tejto vzdialenosti veľmi ťažko vyhodnotiteľné," vraví. Zákon však podľa neho pripúšťa použiť proti nožu zbraň. Ide hlavne o prípad nutnej obrany, ak sú policajti sami napadnutí alebo ak by bránili napadnutú osobu, vysvetľuje náčelník mestskej polície. Zbraň môžu podľa neho policajti použiť aj na verejnom priestranstve. "Ak je policajt sám ohrozený, že mu ide vyslovene o život, tak je prípustné použiť zbraň aj tam, kde sú ľudia," pokračuje Gajdoš. Mal by sa však podľa neho usilovať maximálne eliminovať riziko, že niekoho zraní. Ale nikdy neviete či trafí takú časť tela, kde ešte dôjde k priestrelu a projektil zraní ešte niekoho ďalšieho, uzatvára bývalý elitný policajt.


Vyše tristo migrantov z lode Ocean Viking si rozdelí šesť krajín

RÍM. Šesť členských štátov Európskej únie sa dohodlo na prerozdelení 356 migrantov, ktorí v Stredozemnom mori uviazli na palube záchranárskej lode Ocean Viking. Informoval o tom v piatok maltský premiér Joseph Muscat, píše agentúra Reuters. Lode maltských námorných síl prevezú migrantov nachádzajúcich sa na palube Ocean Viking na pevninu a odtiaľ do ďalších členských krajín, tvítoval Muscat. Migrantov si podľa neho rozdelia Francúzsko, Írsko, Luxembursko, Nemecko, Portugalsko a Rumunsko. "Na Malte nezostane žiaden," dodal. Ocean Viking s kapacitou približne 200 osôb je najväčším záchranným plavidlom operujúcim v Stredozemnom mori. Na jeho palube sa nachádzajú štyri motorové člny a deväťčlenná posádka, ako aj členovia pátracieho záchranného tímu a zdravotnícky personál, ktorý obsluhuje lodnú ošetrovňu. Loď Ocean Viking plaviacu sa pod nórskou vlajkou financujú francúzske humanitárne organizácie SOS Méditerranée a Lekári bez hraníc (MSF).


Šmejdi úradujú menej, počet podnetov na predajné akcie klesol z 500 na sedem

Obchodná inšpekcia si myslí, že k znižovaniu počtu nelegálnych predajných akcií prispieva dlhodobá prevencia.

BRATISLAVA. Slovenská obchodná inšpekcia zaznamenala rapídny pokles podnetov od spotrebiteľov na predajné a prezentačné akcie. V roku 2013 to bolo viac ako 500 podnetov, minulom roku 7. Informovala o tom hovorkyňa obchodnej inšpekcie Danuša Krkošová. Podľa jej ďalších slov sa výrazný pokles prejavil už v roku 2014 (78 podnetov) a pokračoval v rokoch 2015 (80), 2016 (25 podnetov). Napriek tomu sa však môžu vyskytnúť nekalé obchodné praktiky ako zavádzanie, agresívny marketing, tvrdenie, že produkt vie liečiť dysfunkcie a choroby či reklama typu nalákať a zmeniť, priblížila situáciu. K znižovaniu počtu nelegálnych predajných a prezentačných akcií prispieva podľa nej dlhodobá cielená prevencia. "Štátne orgány, spotrebiteľské združenia a samospráva informujú najviac ohrozené skupiny spotrebiteľov o rizikách, ktoré súvisia s nákupom na takýchto akciách," konštatovala Krkošová. Obchodná inšpekcia uverejňuje na webovej stránke oznámenia o týchto akciách, pripomenula Krkošová s tým, že v rokoch 2014 až 2017 zverejnili 7958 oznámení, nezverejnili 458 a stornovaných bolo 10. "Napríklad v roku 2016 sa počet oznámených akcií v porovnaní rokom 2015 výrazne znížil o 765 oznámení na 1789," informovala. Za štyri roky podnikatelia doručili obchodnej inšpekcii 8426 oznámení. Dôvodmi nezverejnenia bolo, že oznamovateľ nesplnil náležitosti na jeho zverejnenie, uzavrela.


Boeing si so SpaceX porovnáva, kto má väčšiu raketu

Do hlbokého vesmíru chce NASA poslať raketu SLS.

BRATISLAVA. Medzi súkromnými výrobcami vesmírnych rakiet sa začali novodobé vesmírne preteky. SpaceX napríklad verejne hovorí, že konkurenčná firma sa v blízkej dobe do vesmíru nedostane. Výrobca vesmírnych rakiet Boeing zas tvrdí, že najväčšia raketa SpaceX - Falcon Heavy - je príliš malá pre cestovanie do hlbokého vesmíru. Falcon Heavy sa vo februári 2018 stal najvýkonnejšou raketou súčasnosti. Jej konkurenciou by mali byť aj plánované rakety Boeingu - napríklad raketa Space Launch System (SLS), ktorú Boeing vyrába pre Národný úrad pre letectvo a vesmír (NASA). Práve ľudia z NASA by mali byť podľa slov Boeingu sklamaní z výkonu Falcon Heavy. Raketa je vraj nedostatočná pre ich potreby, tvrdí Boeing na svojom webe Watch Us Fly s odvolaním sa na vedúceho vesmírnych letov v NASA Billa Gerstenmaiera. Bill Gerstenmaier o Falcon Heavy a SLS rozprával na stretnutí NASA na konci marca. Vysvetľoval vtedy, prečo NASA nenakúpi niekoľko lacnejších Falcon Heavy miesto vyvíjania vlastnej rakety SLS. Dôvodom je podľa neho veľkosť. "Let Falcon Heavy vo februári vzbudil záujem, ale raketa SpaceX je malý typ, ktorý nedokáže splniť požiadavky NASA na prieskum hlbokého vesmíru. Akonáhle bude funkčná SLS od Boeingu, bude to najvýkonnejšia raketa, ktorú kedy postavili," píše Boeing. Najvýkonnejšia verzia SLS je však stále v nedohľadne. Titul najvýkonnejšej rakety v histórii stále patrí už nefungujúcej rakete Saturn V, ktorú používala NASA medzi rokmi 1967 až 1973 v programe Apollo. Na nízku obežnú dráhu vtedy vedela vyniesť 118 ton nákladu. Prvá verzia rakety SLS bude vedieť vynášať 70 ton, čo je o šesť ton viac ako dokáže vyniesť na nízku obežnú dráhu Falcon Heavy, ten je už schopný letu, čo dokázal vo februári. Prvá verzia SLS by mala vyletieť podľa plánu nie skôr ako na konci roka 2019. Pôvodne mala letieť ešte v roku 2018. V pláne je aj vybudovanie verzií SLS, ktoré by mali vyniesť na nízku obežnú dráhu 105 ton a 130 ton, čím sa priblížia k rakete Saturn V. Tá však napríklad v misii Apollo 17 dokázala na nízku obežnú dráhu vyniesť 140 ton. Vyššie verzie rakety sú stále iba plánované a uvidíme ich najskôr v budúcom desaťročí. Gerstenmaier na stretnutí nedokázal vysvetliť, na čo vlastne NASA tak výkonnú raketu potrebuje. Jedným z plánov pre SLS po roku 2020 je dostať na obežnú dráhu mesiaca kusy vesmírnej stanice, ktorá bude obiehať Mesiac. Stanica je podľa webu Ars Technica malá a jej prvú časť v roku 2022 dostane do vesmíru komerčná raketa.


Trump privíta austrálskeho premiéra Morrisona pompéznou vojenskou ceremóniou

Morrison sa stane len druhým svetovým lídrom, ktorému sa od Trumpa dostane tejto pocty.

WASHINGTON. Americký prezident Donald Trump a prvá dáma Melania Trumpová privítajú v piatok počas pompéznej vojenskej ceremónie vo Washingtone austrálskeho premiéra Scotta Morrisona. Morrison sa stane len druhým svetovým lídrom, ktorému sa počas Trumpovho úradovania dostane takejto pocty. Austrálsky premiér zavíta do Bieleho domu v piatok ráno na svoju v poradí už druhú štátnu návštevu. Sprevádzať ho bude manželka Jenny.Trumpa a Morissona následne čakajú rokovania a spoločná tlačová konferencia. Austrálsky premiér sa potom zúčastní na obede na ministerstve zahraničia a večer bude preňho pripravená okázalá štátna večera pod hviezdami v záhrade Bieleho domu.


Irán dúfa v podporu Európy v spore okolo jadrovej dohody

Jadrová dohoda s Iránom by mohla byť príkladom aj pre iné medzinárodné konflikty.

LONDÝN, TEHERÁN. V spore okolo dohody o iránskom jadrovom programe s americkým prezidentom Donaldom Trumpom dúfa Irán najmä v podporu Európy. Vyplýva to z vyjadrení viceprezidenta islamskej republiky a šéfa iránskej organizácie pre atómovú energiu Alího Akbara Sálehího. "Spoliehame sa na Európanov a doteraz boli signály v tejto súvislosti pozitívne," citovala vo štvrtok Sálehího iránska tlačová agentúra IRNA. "Dôležité je však, aby sa európske krajiny v prípade potreby postavili na stranu Iránu a proti USA," zdôraznil iránsky predstaviteľ po stretnutí s britským ministrom zahraničných vecí Borisom Johnsonom v Londýne. Aj pre pozorovateľov v Teheráne je reakcia ďalších partnerov na rokovaniach o tzv. jadrovej dohode - Británie, Číny, Francúzska, Nemecka a Ruska - dôležitejšia ako nadchádzajúce rozhodnutie Trumpa o postoji USA k dohode uzavretej vo Viedni v roku 2015. Mimoriadne ostro je sledovaná pozícia trojica krajín EÚ a to, ako dôsledne budú Berlín, Londýn a Paríž dohodu obhajovať voči USA a Trumpovi. Podľa Sálehího dohoda o iránskom jadrovom programe neukončila len spor svetových veľmocí s Teheránom, ale mohla by byť aj príkladom pre iné medzinárodné konflikty. "Preto sa aj chceme tejto dohody držať, nie však za každú cenu," dodal šéf iránskeho jadrového programu. Ako bude Irán reagovať na odstúpenie USA od dohody, podľa Sálehího záleží na tom, o čom presne Trump rozhodne. Iránsky prezident Hasan Rúhání v stredu vyhlásil, že Trump utrpí ťažkú prehru, ak Spojené štáty odstúpia od jadrovej dohody. "Prehráva ten, kto od medzinárodnej zmluvy odstúpi, nie ten, kto ju dodržiava. Dodržiavanie zmlúv je znakom dôstojnosti štátu, ako aj toho, do akej miery je jeho vláda dôveryhodná," povedal Rúhání.


V Mníchove sa začal proces s Nemcom, ktorý sa pripojil k džihádistom

MNÍCHOV. Proces s 32-ročným nemeckým občanom podozrivým z členstva v teroristickej skupine Islamský štát (IS) sa vo štvrtok začal na Vrchnom krajinskom súde v Mníchove. Informáciu priniesla tlačová agentúra DPA. Podľa prokuratúry odcestoval obžalovaný na sklonku roka 2014 s pomocou prevádzačov do Sýrie, a to po tom, ako sa jeho manželka s troma deťmi vydala do bašty IS - mesta Rakka. V zmysle žaloby sa muž pripojil k IS, absolvoval okrem iného výcvik výroby náloží a používania strelných zbraní, aby ho po návrate do Nemecka v spoločnosti detí na jeseň 2015 zadržala polícia na letisku v Mníchove.


Katarína Máliková vyhrala v Ostrave cenu zahraničných expertov

Na konferencii Crossroads sa tento rok predviedlo pätnásť interpretov.

OSTRAVA. Pred festivalom Colours of Ostrava prebieha hudobná konferencia Crossroads. Talentovaní hudobníci sa na nej môžu predviesť expertom z celého sveta a ak zaujmú, môže to ich kariére významne pomôcť. Tento rok sa predviedlo pätnásť kapiel z nášho regiónu a na konci dvojdňového podujatia mohli byť ocenení. Najlepší koncert zahrala podľa expertov práve naša speváčka Katarína Máliková, ktorá svoj debutový album Pustvopol vydala len v novembri. "Vôbec sme nečakali, že vyhráme. Mysleli sme si, že cena pôjde do Česka," hovorí Máliková. Verí, že jej dobrá spätná väzba pomôže dostať sa iné veľké zahraničné festivaly a uplatniť sa na koncertoch mimo Slovenska. Keď sa na konferencii stretávala s medzinárodnými promotérmi, mnohí jej album už aj poznali, považujú ho za jeden z najzaujímavejších počinov na našej scéne a pochválili jej spev.


Po Špitálskej začnú jazdiť električky zrejme budúcu stredu

S vianočnými nákupmi budú môcť Bratislavčania pravdepodobne nastúpiť do električiek aj na Kamennom námestí, Špitálskej či Americkom a Odborárskom námestí.

STARÉ MESTO. Po piatich mesiacoch by sa mali na Špitálsku ulicu opäť vrátiť električky. Ak všetko hladko prebehne, v centre mesta by mali jazdiť od stredy 20. decembra. Dnes si totiž bratislavská župa ako špeciálny stavebný úrad pre mestské dráhy spolu so stavebníkom - Dopravným podnikom Bratislava, hasičmi a inými zainteresovanými prechádzala stavbu krok po kroku a zisťovala či bola urobená v súlade s projektom a neohrozuje bezpečnosť premávky. Bratislavskému kraju sa zdalo byť všetko v poriadku. „Predpokladaný termín vydania kolaudačného rozhodnutia je v utorok 19. decembra 2017," povedala hovorkyňa Bratislavského samosprávneho kraja Lucia Forman. Podmienkou vydania kolaudačného rozhodnutia je podľa nej správoplatnenie stavebného povolenia. Ak sa voči nemu nikto do piatku neodvolá, nadobudne právoplatnosť a trať tak bude môcť dostať kolaudačnú pečiatku. Výmena koľají na Špitálskej ulici od Kamenného námestia po odbočenie električiek za križovatkou Mickiewiczova - Americké námestie – Špitálska sa začala v auguste. Pre pozastavenie prác a sporu o umiestnení zastávky sa však rekonštrukcia natiahla. Aj keď sa električky na Špitálsku vrátia ešte pred Vianocami, na trati bude chýbať zastávka smerom do centra mesta. Zatiaľ čo zastávka Mariánska v smere na Americké námestie zostáva na svojom mieste, tá spred dvoch levov sa mala presunúť pred ministerstvo práce. Pre sťažnosti Staromešťanov, že by nemali ako jazdiť do vnútrobloku ich domu a z neho, však od zámeru upustili. Pôvodnú zastávku pri dvoch levoch stavebníci podľa projektu pri výmene koľají ešte na začiatku zrovnali so zemou. V súčasnosti sa uvažuje o tom, že by zastávku oproti krajskému policajnému riaditeľstvu postavili nanovo. Musia ju však najprv naprojektovať a nechať schváliť, čo nejaký čas potrvá.


Nad Slovenskom preletí ruské pozorovacie lietadlo

Rusko vykonáva pozorovacie lety nad Slovenskom raz ročne.

BRATISLAVA. Nad územím Slovenska preletí na budúci týždeň v rámci pozorovacieho letu vojenské lietadlo bez výzbroje Ruskej federácie. Má sa tak stať medzi pondelkom a stredou z letiska Sliač, a to na základe medzinárodnej Zmluvy o otvorenom nebi z roku 2002. Ide o jeden z nástrojov kontroly konvenčných ozbrojených síl a vojenskej činnosti, ktorú podpísalo 34 štátov. TASR o tom dnes informovala hovorkyňa ministerstva obrany Danka Capáková. Podľa medzinárodnej zmluvy musí zmluvný štát oznámiť pozorovací let najneskôr 72 hodín pred príletom na územie kontrolovaného štátu. "Samotný pozorovací let špeciálneho pozorovacieho lietadla sa uskutočňuje v rámci presne stanovenej trasy. Tá je oznámená kontrolovanému štátu 24 hodín pred samotným letom a musí byť schválená oboma stranami," priblížila Capáková s tým, že Ruská federácia vykonáva pozorovacie lety nad Slovenskom raz ročne. V rovnakom období uskutoční Slovenská republika s Poľskom podobný pozorovací let nad územím Ukrajiny.


Erste Group dosiahla čistý zisk vyše miliardu eur

Dvojnásobné zvýšenie dividendy odráža nárast čistého zisku o tretinu.

BRATISLAVA. Rakúska banková skupina Erste Group na základe výsledku za rok 2016 vyplatí akcionárom dividendu vo výške jedno euro za akciu. Dvojnásobné zvýšenie dividendy oproti predchádzajúcemu roku odráža nárast čistého zisku o 30,6 % na 1,26 mld. eur. K silnému výsledku prispel najmä významný pokles čistej straty zo zníženia hodnoty finančných aktív, keď podiel rizikových úverov v pomere k celkovému úverovému portfóliu banka stlačila na 4,9 % z úrovne 7,1 %. Na bilanciu pozitívne vplýval aj jednorazový zisk 138,7 mil. eur z predaja podielu v spoločnosti VISA Europe v druhom kvartáli 2016.Skupina Erste Group v roku 2016 poskytla nové úvery vo výške 4,8 mld. eur. Klientske vklady v retailovom aj korporátnom segmente celkovo vzrástli o viac ako 10 mld. eur. Banka konštatovala, že príliv úspor síce odráža silnú dôveru klientov, ukazuje však tiež, že prostredie nízkych úrokových sadzieb neprospieva investíciám. V zmysle rakúskeho zákona o bankových daniach spoločnosť vlani odviedla jednorazovú platbu vo výške 200,9 mil. eur, čím si podstatne znížila budúce náklady tejto dane. Na Slovensku skupina podľa tlačovej správy v roku 2016 zaplatila bankový odvod vo výške 25,1 mil. eur. Skupina Erste pôsobí aj na Slovensku. Po podpise zmluvy medzi Ministerstvom financií SR a Erste Bank o predaji majoritného balíka akcií Slovenskej sporiteľne sa táto spoločnosť začlenila do finančnej skupiny Erste. Predaj akcií sa uskutočnil v januári 2001. Slovenská sporiteľňa je najväčšia slovenská banka.


Z mladíkov vyťažil maximum. Sacramento nečakane prepustilo trénera

Družstvo prekonalo všetky predsezónne očakávania.

SACRAMENTO. Vedenie klubu basketbalovej NBA Sacramento Kings prepustilo zo svojich služieb trénera Dava Joergera. Informácia prišla nečakane, pretože klub z hlavného mesta Kalifornie má za sebou najlepšiu sezónu od ročníka 2005/2006. Mimoriadne mladé družstvo prekonalo všetky predsezónne očakávania a v Západnej konferencii obsadilo prvú nepostupovú 9. priečku. Podľa informácii ESPN stoja za vyhadzovom osobné rozpory medzi Joergerom a vedením klubu. "Po vyhodnotení sezóny sme učinili rozhodnutie, že sa musíme vydať iným smerom, aby sme sa dostali na vyššiu úroveň. V mene celej organizácie Kings ďakujem Davovi za to, čo pre nás odviedol a prajem mu len to dobré," zverejnil generálny manažér tímu Vlade Divac.


All inclusive dovolenka pre každý rozpočet: Tieto hotely sa oplatia najviac

Obmedzený dovolenkový rozpočet ovplyvňuje veľa našich rozhodnutí. Sume, ktorú máme k dispozícii na letné radovánky prispôsobujeme hlavne výber destinácie. Určitým kompromisom môže byť aj samotná dĺžka dovolenkového pobytu. Ale ak si vyberiete správny hotel, vaše kompromisy nemusia byť drastické a konečný účet stále môže vyzerať veľmi priateľsky. Toto sú naše tipy na hotely, kde možno stráviť dovolenku za veľmi priaznivé ceny. Hotel je ideálny na rodinnú dovolenku. Nachádza sa blízko letiska aj centra Hurghady, priamo na piesočnej pláži s pozvoľným vstupom do mora. Pre hostí hotel organizuje zábavu aj aktivity, nechýbajú služby a vybavenie pre deti, vrátane baby servisu. Tento malý rodinný hotel sa nachádza asi 150 m od piesočnej pláže a poskytuje skvelé zázemie na dovolenku pre rodiny s deťmi. K dispozícii sú aj reštaurácia, taverna či bar, nechýba bazén s oddelenou časťou pre deti a detské ihrisko. Hotel sa nachádza asi 400 m od pláže Citara, kam zdarma premáva hotelový mikrobus. Na tejto pláži nájdete slávne termálne Poseidonové záhrady a aj samotný hotel má dva vonkajšie termálne bazény, vnútorný termálny bazén a wellness centrum. Najbližšie mesto Forio je vzdialené 5 km. Hotel Oasis Belorizonte 4* sa nachádza priamo na pláži v plytkej a chránenej zátoke. Centrum mestečka Santa Maria je vzdialené iba 500 metrov a nákupné možnosti iba 300 metrov od hotela. Dovolenkovú zábavu tu nájdu všetky vekové kategórie. Hotel sa nachádza v pešej vzdialenosti od centra mesta Kyrenia, priamo pri pieskovo - kamienkovej pláži. Areál hotela poskytuje luxusné prostredie pre rodinnú dovolenku. Pre hostí sú k dispozícii 3 bazény, 4 bary, 3 reštaurácie aj wellness centrum. Nechýba detské ihrisko či klimatizácia na izbách. V tomto hoteli môžete objaviť tiché dovolenkové prostredie na rodinný pobyt, priamo na pobreží Stredozemného mora. Užiť si možno 14 km dlhú piesočnú pláž. K dispozícii je široká paleta zábavy a športov, najbližšie nákupné možnosti sú vzdialené asi 20 minút peši. V areáli hotela sa tiež nachádzajú reštaurácie, bary a spa centrum. Hotel ponúka zábavu a relax pre všetky vekové kategórie. Nachádza sa neďaleko letiska, priamo na piesočnej pláži a obklopuje ho bujná záhrada s palmami. K dispozícíí je množstvo športov a aktivít, nechýbajú bary, reštaurácie či diskotéka. V hoteli funguje i potápačská škola. Luxusný dovolenkový rezort sa nachádza od letiska asi 45 minút jazdy rýchloloďou a ponúka dokonalé prostredie pre rodinnú dovolenku. K dispozícii je centrum vodných športov, nechýba potápačská škola alebo salón krásy. Hotelová mierne sa zvažujúca piesočná pláž je vhodná pre deti, ktoré sa môžu zabávať aj v detskom klube. Hotel sa nachádza priamo na piesočnej pláži, v severovýchodnej časti ostrova. Príjemné prostredie hotela poskytuje veľa príležitostí na zábavu aj relax. Nechýbajú vodné športy a potápanie, užiť si možno masáže, jacuzzi a parné kúpele. Slávne mesto Stone Town (aj letisko) sú vzdialené necelú hodinu jazdy.


Primátor Hnúšte pocítil problémy s plnením vládneho akčného plánu

Akčný plán pomohol vytvoriť pracovné miesta, malo ich byť viac.

HNÚŠŤA. Zatiaľ iba asi 522.000 eur z pôvodne schválených 6,35 milióna eur regionálnej pomoci na roky 2016-2020, schválených vládou SR, sa preinvestovalo za 1,5 roka v okrese Rimavská Sobota. Najviac peňazí sa pri tom vynaložilo na zriadenie a podporu činnosti centra regionálneho rozvoja v Rimavskej Sobote, na rozvoj infraštruktúry priemyselného parku v Hnúšti či na zvýšenie kapacity Základnej školy v obci Radnovce. Podľa poslanca NR SR za stranu Smer-SD a zároveň primátora mesta Hnúšťa Michala Bagačku rozbeh plnenia akčného plánu, ktorý prijala vláda v júni 2016, nebol taký, ako by si priali. Napriek tomu vyzdvihol podporu priemyselnému parku v Hnúšti, ktorá by mohla priniesť jeho ďalšie rozšírenie a vznik nových pracovných miest. Výsledky finančnej pomoci štátu ale nemožno podľa splnomocnenca vlády SR pre podporu najmenej rozvinutých regiónov Antona Marcinčina očakávať okamžite. "Aktuálne posilňujeme kapacity na sekcii regionálneho rozvoja Úradu vlády SR. Predpokladám, že sa podarí naštartovať celý proces tak, aby bol omnoho rýchlejší a flexibilnejší," povedal. Vláda v pondelok na svojom výjazdovom zasadaní v Hnúšti schválila 1,08 milióna eur ako dodatok k akčnému plánu schválenému v roku 2016 pre okres Rimavská Sobota. Peniaze sa majú použiť napríklad na rekonštrukciu kultúrneho domu v obci Babinec, rekonštrukciu zdravotného strediska v Bátke, rekonštrukciu kostola v obci Čerenčany, ale napríklad aj na rekonštrukcie hrobov a pomníkov slovenských národovcov. Najväčšie položky smerujú do Hnúšte na rekonštrukciu materskej školy a na prístavbu estrádnej sály k budove mestského kultúrneho strediska (195.000 eur), na výstavbu detského dopravného ihriska v Rimavskej Sobote (150.000 eur) a na rekonštrukciu mestskej radnice a materskej školy a na výmenu povrchu multifunkčného ihriska základnej školy (145.000 eur). Vláda akčným programom schváleným v júni 2016 počítala s podporou vzniku 2300 pracovných miest, infraštruktúry priemyselného parku v Hnúšti. Ako vyplýva z hodnotenia plnenia akčného plánu pre okres Rimavská Sobota, z európskych štrukturálnych fondov pritieklo od polovice roku 2016 do okresu 24,1 milióna eur. Prostredníctvom národných programov úradu práce sa vytvorilo 1451 pracovných miest. V akčnom pláne vlády SR pre roky 2016-2020 sa pri tom počítalo s prílevom investícií vo výške 157 miliónov eur, z toho zdroje EÚ majú tvoriť 112 miliónov eur, zdroje štátu a samospráv 21 miliónov eur a súkromné zdroje mali byť vo výške 24 miliónov eur.


Hral za Arsenal či Barcelonu. Ako tréner vydržal v Lyone iba jedenásť zápasov

Viac ako v domácej súťaži sa mu darilo v Lige majstrov.

LYON. Francúzsky futbalový klub Olympique Lyon prepustil v pondelok brazílskeho trénera Sylvinha. Vedenie tímu tak reagovalo na zlé výsledky v lige. Štyridsaťpäťročný bývalý krajný obranca Arsenalu či Barcelony zasadol na lavičku Lyonu v máji, keď vystriedal Bruna Genesia, no vydržal na nej len jedenásť súťažných zápasov. Pre Sylvinha to bola premiérová skúsenosť na poste hlavného trénera. Predtým pôsobil ako asistent Titeho v brazílskej reprezentácii. Lyon mal pod jeho vedením výborný štart do sezóny, keď zdolal AS Monako 3:0 a Angers 6:0, odvtedy však v lige nevyhral. Naposledy prehral na ihrisku St. Etienne 0:1 a po 9. kole mu patrí až 14. miesto v tabuľke. Viac sa mu darí v Lige majstrov, v G-skupine má po remíze so Zenitom Petrohrad a výhre v Lipsku na konte štyri body. Informovala agentúra AFP.


Dva poklady Piešťan: Vďaka čomu sú zdraviu prospešné?

V Piešťanoch sa rodia prírodné dary, ktoré pomôžu telu a mysli k oddychu aj regenerácii.

V prírode je sila. Dokazujú to aj svetoznáme piešťanské kúpele, ktoré vďačia historicky za svoju povesť jedinečným prírodným liečivým zdrojom – minerálnej vode a bahnu. Ich blahodarné účinky objavili kedysi rímske légie. Vojaci si po dlhej a namáhavej ceste potrebovali oddýchnuť a urobili tak na rozbahnenej lúke pri rieke Váh. Po niekoľkých dňoch vraj veľmi svieži pokračovali vo svojej ceste. Aj v súčasnej dobe zostáva základný pilier liečby rovnaký, kúpeľní hostia sem prichádzajú, aby spoznali účinky miestnej minerálnej vody a bahna. Piešťanská minerálna voda vyviera v podobe prameňov, ktoré sú zložením sírano-hydrauličitové, vápenato-horčíkové, sírne, hypotonické s teplotou vody 67-69° C s obsahom okolo 1500 mg minerálnych látok v litri vody. Dôležitý je obsah voľných plynov, najmä sírovodíka. Dobrej povesti kúpeľov vo veľkej miere pomáha príroda a má tu svoje zásluhy. Pre vznik piešťanských termálnych prameňov a chemickú skladbu ich minerálnych vôd má rozhodujúci význam geologická skladba juhozápadných svahov považského Inovca. Kúpeľ vo vode má jednak nešpecifický účinok – teplo mobilizuje nervový, endokrinný, kardiovaskulárny, respiračný a imunitný systém. Hydrostatický tlak, ktorý nadľahčuje telo, eliminuje účinky gravitácie, podporuje cievnu a lymfatickú cirkuláciu. Špecifický účinok vyplýva zo zloženia vody, tu sa uplatňuje najmä obsah sírovodíka a sulfidov, ktoré sú zdrojom síry, potrebnej pre tvorbu spojivového tkaniva. Síra je zabudovaná do chrupaviek, šliach a kostného skeletu, jej zlúčeniny sa tiež zúčastňujú detoxikačných pochodov. Ako vedľajší priaznivý účinok kúpeľov vo vode s obsahom sírovodíka možno spomenúť napríklad zlepšenie hydratácie pokožky. Určite k tomu prispieva aj fakt, že na balneologické účely sa používa termálna voda bez akýchkoľvek pridaných chemických látok a žiadnym spôsobom sa neupravuje – jediným rozdielom od miesta výveru je jej ochladenie na maximálne 40° C. Piešťanské bahno, v balneológii nazývané peloid, je unikátna procedúra a je k dispozícii len v kúpeľoch Piešťany. Vzniká zo sedimentu rieky Váh. Vyťažené „surové“ bahno sa umiestňuje do zrecieho bazéna, kde ostáva po dobu jedného roka neustále pod prívodom horúcej termálnej vody. Po dobu zrenia v ňom prebiehajú fyzikálne, chemické a biologické zmeny, ktorých výsledkom je bahno maslovej konzistencie, je tvárne, homogénne, vynikajúco udržiava teplo, je 350-krát viskóznejšie ako voda. Má vysoký obsah síry a aj vďaka tomu zabezpečuje prehriatie kĺbov, uvoľnenie svalov a ústup bolestivosti. Bahenný zábal môže mať teplotu až 45°C. Zreteľná úľava od bolesti pohybového aparátu je jedným z hlavných dôvodov, prečo hostia z celého sveta opakovane vyhľadávajú miestne kúpele. No kúpele Piešťany tu nie sú len pre ťažko chorých pacientov. Čoraz častejšie ich vyhľadávajú ľudia, ktorí potrebujú oddych a relax. Okrem zníženia bolesti, opuchu, svalového napätia a zlepšenia hybnosti dôjde aj k spomaleniu procesu postupného poškodzovania kĺbovej chrupavky. Zabraňuje sa degradácii kolagénu, elastínu - základných elementov väzivového tkaniva, ktorého kvalita sa po kúpeľných procedúrach významne zlepší. Kúpeľné procedúry možno rozdeliť do troch skupín. V prvej sú tie, ktoré využívajú prírodné liečivé zdroje – termálnu vodu a liečivé bahno. Ide teda o kúpele – či už individuálne vo vani, alebo skupinové v sedacom bazéne – zrkadlisku a o zábaly využívajúce bahno. Druhou skupinou sú procedúry fyzioterapeutické – individuálne alebo skupinové cvičenie s fyzioterapeutom, cvičenie v bazéne, cvičenie v závese. Patria sem tiež mimoriadne obľúbené masáže. Treťou skupinou sú procedúry využívajúce medicínske prístroje. Najčastejšie ide o elektroterapiu, alebo magnetoterapiu, prístroje využívajúce laser, ultrazvuk či polarizované svetlo. Každá z nich prispieva k spoločnému cieľu: zníženiu bolesti, zlepšeniu pohyblivosti a naštartovaniu reparačných pochodov v poškodených a opotrebovaných tkanivách. Kúpele v minerálnej vode a bahne sa využívajú pri týchto diagnózach:


Vznikla hromadná pripomienka: Odmietame udelenie štatútu významnej investície pre Stanicu Nivy

Signatárom sa nepáči, že o investíciách do verejnej infraštruktúry nebude rozhodovať samospráva, ale súkromný investor.

BRATISLAVA: Takmer tri desiatky bratislavských samosprávnych politikov a aktivistov sa podpísali pod znenie hromadnej pripomienky proti vydaniu osvedčení o významnej investícii pre developerské projekty HB Reavis a J&T Real Estate v Bratislave. Informoval o tom poslanec Národnej rady SR a bratislavský mestský poslanec Ondrej Dostál. Úrad podpredsedu vlády SR pre investície a informatizáciu Petra Pellegriniho predložil vo štvrtok (30.11.) do skráteného medzirezortného pripomienkového konania dva návrhy na vydanie osvedčení o významnej investícii pre developerské projekty v Bratislave. Ide o projekt Stanica Nivy, za ktorým stojí HB Reavis a projekt Spojená Bratislava, za ktorým je J&T Real Estate. Developeri plánujú v hlavnom meste preinvestovať dokopy okolo dvoch miliárd eur. V pondelok bola nadväzne na to zverejnená hromadná pripomienka proti vydaniu osvedčení o významnej investícii pre tieto projekty. "Touto hromadnou pripomienkou vyjadrujeme nesúhlas s tým, že podpredseda vlády SR pre investície a informatizáciu Peter Pellegrini odporučil vláde schváliť návrhy na vydanie osvedčenia o významnej investícii pre projekty Spojená Bratislava a Stanica Nivy - Smart City a požadujeme, aby vláda neschválila návrhy na vydanie osvedčenia o významnej investícii pre tieto projekty," informoval iniciátor hromadnej pripomienky Dostál. Svoj postoj vysvetľujú tým, že v prípade týchto dvoch projektov neexistuje verejný záujem z hľadiska účelu zákona o významných investíciách, ktorý by oprávňoval vládu rozhodnúť o vydaní osvedčenia pre tieto investície. Úvodní signatári v hromadnej pripomienke úradu podpredsedu vlády tiež vyčítajú nesprávnosť postupu, keď o investíciách do verejnej infraštruktúry nebude rozhodovať samospráva, ale súkromný investor. Poukazujú tiež na negatívny dosah na príjmy mesta a mestských častí, a to vyhnutiu sa povinnosti platiť miestny poplatok za rozvoj, obchádzanie štandardného územného a stavebného konania a vytvorenie priestoru pre ústavne sporné zásahy do vlastníckych práv či nezáväznosť a nevymáhateľnosť deklarovaných investícií do verejnej infraštruktúry. Rozhodnutie k žiadostiam dvoch developerov HB Reavis a J&T Real Estate o udelenie štatútu významnej investície pre ich projekty by malo padnúť na výjazdovom rokovaní 13. decembra v Bratislave. Pellegrini v októbri uviedol, že v hlavnom meste je potrebné realizovať významné investície, ktoré Bratislavu pretvoria na modernú metropolu, kde sa bude ľuďom chcieť žiť a pracovať. Developer HB Reavis sa v marci rozhodol požiadať štát o udelenie štatútu významnej investície pre skupinu jeho projektov v Bratislave, zóne Nivy a v Petržalke. Je v nich zahrnutá aj nová autobusová stanica či lanovka cez Dunaj. Štatút môže podľa developera priniesť zrýchlenie administratívnych procesov pri budovaní novej štvrte. Celkovo sa investícia blíži k jednej miliarde eur. Začiatkom augusta požiadala o udelenie štatútu významnej investície aj spoločnosť J&T Real Estate. Ten by mal zjednodušiť a urýchliť procesy súvisiace s rozvojom nového centra hlavného mesta na oboch stranách Dunaja. Developer chce preinvestovať približne 1,2 miliardy eur, jeho súčasťou je aj nový peší most cez Dunaj a električkové trate.